
După umila noastră părere este unul din cel, mai realizat portret scris de Pamfil 
Șeicaru, facând parte dintr'o strălucită galerie ce cuprinde, după mărturisirea 
autorului, prezentarea a numai puţin de 60 de figuri reprezentative ale culturii 
româneşti. 


Cauza o găsim nu numai în faptul că marele ziarist s'a simţit atras de personalitatea 
fascinantă a lui Nicolae Iorga, dar l-a cunoscut personal, nu i-a fost prieten, dar a stat 
mereu în preajma sa, trăind pe viu ambianța culturală şi politică în care şi-a desfăşurat 
activitatea marele istoric. Pornind de la atare premize, ele totodată i-au slujit ca 





autentice izvoare pentru a-şi descrie subiectul încadrat între cele două mottouri puse 
în fruntea lucrării, două poluri caracteristice firii lui N. lorga, pe de o parte versul lui 
Baudelaire, “Ses ailes de géant l'empechent de marcher”, şi de cealaltă cuvintele lui 
Fr. Gundolf, “Istoricul este, înainte de toate, paznicul culturii. El nu poate face o buna 
politică.” 


Introducerea recurge la o figură de stil făurită pe măsura marelui profesor, o 
adevărată uzină creatoare tot timpul în plină acţiune: “Departe în largul mării de mult 
timp furtuna s”a sfârşit, de pe țărm priveşti seninul cerului, dar valurile mării care au 
fost răscolite de furtună continuă să izbească mânioase în maluri. De mult timp a 
încetat furtuna să biciuiască în depărtări întinsul mării, dar în neastâmpărul valurilor, 
care se sfarmă înspumate de țărm, vin ecouri târzii ale furtunii potolite. De mult - în 
Noembrie anul acesta se împlinesc 17 ani - moartea a stins viaţa lui N. lorga şi totuşi 
se simte în judecăţile pasionate ce se emit asupra operii acestui răscolitor de gânduri, 
de sentimente, ecoul furtunii spirituale care a încetat". 


Din 1899 când a publicat în “I’ Independance roumaine”, “Opinions sinceres. La vie 
intelectuelle des Roumains”, până în ziua morţii sale N. Iorga a menţinut viaţa 
intelectuală şi politică într'o continuă tensiune. El a creat în cultura românească un 
climat, afirmând patetic sau infirmând cu vehemenţă: “O impetuoasă energie în 
perpetuă afirmare contra ceva, adesea contra propriilor lui idei şi atitudini, o 
nestăvilită voinţă s'a manifestat în toate domeniile, sprijinită pe o mare putere de 
muncă, pe un ascetism intelectual fără egal, N. Iorga ne ulueşte, zădarniceşte orice 
încercare de a-l clasa. Prin chiar amploarea şi 

diversitatea activitații lui, posteritatea îi va da contur de mit”. 


Iată o prezentare condusă cu mare măestrie, în câteva trăsături, îngroşate ca şi culorile 
pe vitraliu, P. Şeicaru reuşeşte să ne redea o schiță de portret memorabilă şi să 
reținem de pe acum fără să-l idealizeze, ori tocmai simţul păstrat al realității îl ridică 
pe cel vizat pe 

culmi nebănuite, căci ele înşile aparţin, în cele dintâi, adevărului şi doar în mod 
secundar frumosului. 


Dacă în 1894, Iorga îşi deschide cursul universitar şi mai apoi continuă să publice 
nenumărate lucrări de istorie, în 1899 odată cu “Opinions sinccres” harnicul 
cercetător de manuscrise şi documente, omul de ştiinţă cedează pana teribilului 
polemist N. Iorga. 


In continuare ne vom opri în deosebi la părțile inedite ale lucrării, trecând repede 
peste activităţile mai cunoscute, oricât de importante ar fi fost ele. 


Un capitol impresionant, de bună seamă îl constituie cel dedicat paralelei dintre N. 
Iorga şi Titu Maiorescu căruia primul i-a urmat ca profesor de unice proporţii, 
maestrul în 1914 când era student nu l-a mai prins pe Maiorescu la catedră dar tradiția 


maioresciană era dusă mai departe de P.P. Negulescu, copie fidelă a marelui critic, în 
timp ce N. Iorga îi stătea ca model viu, de la catedră. 


Deosebirea dintre Titu Maiorescu şi N. lorga era acela dintre eternul contrast între 
spiritul apolinic şi dionisiac. Titu Maiorescu şi şcoala sa reprezenta elocvenţa clasică 
“cu dicțiunea studiată, cu gestul care prelungea material sensul cuvântului. Titu 
Maiorescu sculpta cuvântul prin felul de a-l contura prin gest. În antichitate, oratorii 
români se duceau să studieze elocvenţa la faimoşii profesori de retorică din centrele 
de cultură ale Greciei ... Nu ştiu ce profesor de retorică a avut Maiorescu şi mă 
îndoiesc să fi avut vreunul, elocvenţa sa era desigur, un dar, temperamentul lui 
stăpânit; măsurat, aflase în chip natural stilul elocvenţei clasice. Desfăşurarea 
frazelor, relieful cuvintelor, gestul mâinii mişcarea corpului, ţinuta capului, păreau 
studiate”. 


Autorul redă întocmai atitudinea clasică a lui Titu Maiorescu, dar nu uită să adaoge că 
ea era studiată, probabil de la studenţii care: au avut fericirea să-l audieze, ne-a rămas 
imaginea unui Maiorescu olimpian, dând impresia că se confundă cu obiectivitatea 
judecăților impersonale în literatură şi artă, ori asta era doar o faţă a marelui critic sub 
a cărui mască se ascundea un om cât se poate de obişnuit, cu pasiunile, ambițiile şi 
chiar micimile sale. De unde neconcordanţa dintre cei ce-l descriau pe Maiorescu 
profesorul şi şeful de şcoală, altruist cu marele Eminescu, față de alții care ni-l 
zugrăvesc ros de ambiția de a fi superior lui Eminescu, încât în timpul bolii sale se va 
grăbi să-l eticheteze drept pierdut intelectual, purtările sale față de marele poet fiind 
mai mult decât criticabile. Pătrunzând caracterul criticului, şi maestrul ne ajută să 
mergem pe acest drum, vom putea să ne explicăm contradicţiile firii acestui mare om, 
au dreptate în parte şi cei ce nu văd decât firea sa studiată, olimpiană, cât şi cei ce-l 
descriu ca om cu multe păcate personale, ceea ce nu înseamnă că admitem 
exagerările adică să vedem în el pe potenţialul "criminal" al lui Eminescu şi în 
consecinţă să cerem scoaterea lui din cadrul culturii româneşti, aşa cum au făcut-o, în 
mod condamnabil politrucii comunişti. 


Desigur, P. Şeicaru are dreptate “N. Iorga aducea în aceasta atmosferă de seninătate, 
de armonie clasică, disarmonia, contrastele, culoarea, neprevăzutul accentului: după 
un concert de Mozart, preludiul dintr'o operă de Wagner. Dacă la Maiorescu 
predomina linia, la N. Iorga abunda culoarea; logicei impecabile a primului, creația 
arbitrară a unui romantic care subordonează raţionamentul imaginaţiei constructive”. 


În continuare P. Şeicaru îi descrie anumite trăsături de caracter care nu au darul să 
întunece portretul lui N. Iorga cum ar crede unii obişnuiţi să vadă omul doar absolut 
bun sau absolut rău, panegirişti de meserie, ci prin cunoaşterea acestora se va putea 
ajunge la cunoaşterea marelui N. Iorga, aşa cum a fost şi nu cum am voi noi să fi fost: 
“Dărâmător şi crainic al unei noi spiritualităţi, N. Iorga a fost între 1902 şi 1914 
succesorul lui Titu Maiorescu. Evident, a fost contestată de unii dominaţia lui N. 
Iorga pentru că nu şi-a limitat activitatea la un domeniu de cercetare ci s'a revărsat 
tumultuos în alte domenii, ca o apă neastâmparată care îşi schimbă mereu albia.” Din 


această cauză obiectivitatea sa a fost contestată “iar irascibilitatea lui, incapacitatea, 
de a suporta cea mai timită critică, l-a împiedecat să preia, aşa cum a dorit-o, 
succesiunea magistraturii intelectuale pe care, necontestat, a exercitat-o Titu 
Maiorescu, cu mai reduse însuşiri”. 


Ca istoric, mai apropiat de Jules Michelet, ca scriitor are toate însuşirile lui Victor 
Hugo, N. Iorga văzut de P. Şeicaru era un romantic “ca temperament, ca stil, un 
romantic în acţiune”. 


Aşa dar pentru a-l înţelege cu adevărat pe N. Iorga va trebui să se ţină seama că 
originalitatea stilului şi personalitaţii erau în Eul lui: “avea cultura şi chiar gustul 
ideilor generale formate din contactul frecvent cu clasicii, dar temperamentul lui era 
romantic, excesiv de personal şi iremediabil impresionist, desenul fiind în felul lui de 
a se exprima subordonat culorii. Nimeni nu a insistat ca Iorga în a se făli cu pasiunea 
lui pentru adevărul obiectiv, dar sentinţele lui, criticele lui aveau dogoarea unui 
adevăr subiectiv căruia vroia să-i dea autoritatea unui adevăr de o valoare universală. 
Ca şi profeţii biblici, N. Iorga nu a cunoscut scepticismul şi - straniu - ca istoric nu a 
cunoscut sentimentul relativității”. 


Fără îndoială prin analiza sa, mai mult decât sinceră, considerând că atât calitățile cât 
şi eventualele defecte, fac parte din structura Eului său, determinante pentru 
manifestările sale creatoare care nu pot fi altfel în obiectivitatea lor, P. Şeicaru ne 
pune în mâini cheile de acces, pentru a deschide larg porțile spre altarul templului 
care se cheamă Nicolae Iorga, orice altă încercare va îndepărta de fapt de cunoaşterea 
acestui titan al Spiritualității româneşti, fenomen unic al ei. 


Nu vom insista asupra capitolului N. Iorga şi Semănătorul, atât că vom aminti că între 
Mai 1903 şi Aprilie 1906, istoricul a fost mentorul respectivei publicaţii, căreia i-a 
imprimat o idelogie pasională cu o direcţie morală, subordonată în toate manifestările 
literare intereselor patriei. Concepţia sa asupra societaţii româneşti a derivat direct 
din naționalismul eminescian, primatul ideii naţionale domina ideia estetică, astfel că 
mişcarea iniţială literară avea să devieze spre una politică, N. Iorga fiind predestinat 
să creeze mistica naționalistă. 


În legătură cu poporanismul reținem părerea lui Iorga despre acest curent: 
“Poporanismul n'are niciun sens în acest domeniu. Dacă e ceva, nu poate fi decât 
“nationalism” fiindcă un neam are un suflet, dar un vulg internaţional “popor” prin 
muncă, sărăcie şi suferință, nici unul”. 


În Martie 1906 prin Semănătorul, Iorga pregătise “lupta pentru limba românească”, 
declanşată de un spectacol în limba franceză susținut de comitetul de conducere al 
societății "Obolul" invitată fiind toată protipendada Bucureştiului în frunte cu 
moştenitorul tronului, principele Ferdinand şi principesa Maria. Iorga publicase un 
articol în Epoca lui Nicu Filipescu în care cerea publicului să boicoteze 
reprezentațiile respective, exprimând un vibrant îndemn de revoltă. 


Articol a fost urmat de o întrunire în sala Amiciţia unde în discursul său Iorga 
ameninţă clasa conducătoare, totuşi cere auditorului să se mulțumească în a cânta, pe 
toată durata spectacolului Deşteaptă-te române. 


Totuşi spiritele s'au încins şi prinţul Ferdinand dă ordin regimentelor de cavalerie să 
elibereze piaţa Teatrului Naţional cât şi străzile dimprejur. Apariția militarilor a 
înverşunat şi mai mult poporul, încăerarea luând proporţii, protestul contra societăţii 
“Obolul” s'a transformat într'un început de insurecție contra claselor conducătoare. 
Dar lorga era lipsit de curaj politic, sensibilitatea sa aproape feminină îi paralizase 
orice voinţă de luptă, aştepta plin de teamă dintr'un moment într'altul să fie arestat. 
Maestru adaogă maliţios: “această perspectivă îl făcea să tremure ca "ucenicul 
vrăjitor" din balada lui Goethe.” 


Și mai adaogă: “Dacă în acele momente el, (Iorga n.n.) şi-ar fi făcut apariţia în piaţa 
Teatrului Naţional, ar fi stăpânit capitala şi ar fi putut instaura dictatura. Orator 
revoluţionar cu sensiblitate conservator, N. Iorga a fost fericit că nici un comisar nu a 
venit să-l interogheze.” 


Urmează două capitole având ca subiect pregătirea ideologică şi politică a istoricului, 
tratând despre criticismul junimist şi tradiţionalist al lui N. Iorga, despre țărănismul 
conservator al aceluiaşi, probleme de care nu ne mai ocupăm fiind destul de 
cunoscute. 


Totuşi amintim că în 1906 apare Neamul românesc iar în 1909, împreună cu A. Cuza 
pun bazele partidului naționalist democrat. 


Răscoalele țăraneşti din 1907 au repus din nou în actualitate pe Nicolae Iorga. Când 
s'a tras în taranii din Botoşani Iorga a scris un articol de o cutremurătoare emoție: 
“Fiecare rând, fiecare cuvânt, ritmul frazelor exprimau o durere şi o revoltă de abia 
stăpânită acel sentiment sfâşietor pe care îl încercăm în faţa unei mostruoase crime, 
neputând pedepsi pe făptaşi. "Erte-i Dumnezeu pe cei şapte ţărani" ... Aşa şi-a început 
articolul. L-am citit în 1914 la seminarul de sociologie al lui Rădulescu-Pogoneanu, o 
lucrare privitoare la istoria presei române”. 


Astfel a început seria de articole consacrate de N. Iorga răscoalelor ţărăneşti din 
1907. Comparate cele publicate de către Iorga în Neamul românesc cu ale lui C. Mille 
din Adevărul asupra aceluiaşi subiect, fără îndoială prin nobleţa inspirației, prin 
tonalitatea lirică şi formă literară sunt superioare dar nu au dârzenia, curajul politic al 
lui C. Mille din “Ororile inutile”, N. Iorga nu le-a avut. Şi totuşi pe N. Iorga îl temeau 
reprezentanţii oligarhiei latifundiare. 


În Camera din 1907, Dimitrie Sturza îl apostrofează pe Iorga: “taci moară 
hodorogită”, şi acesta intimidat şi de prezenţa lui P.P. Carp, care spunea că Iorga 
creşte strâmb, tot plimbându-se prin faţa tribunii, arunca din când în când câte-o 
privire prin monocul său vorbitorului, dar nu-i dă replica meritată. Dar nu uită. Şi 


astfel în 1909 cu ocazia inaugurării cursurilor de la Vălenii de Munte, Iorga ţine 
prelegerea: "Cuza Vodă şi duşmanii săi, a doua zi după detronare" arată că "între cei 
cari au participat la complot, fiind factor decisiv, a fost Dimitrie Sturza, care era 
secretarul domnitorului. Viitorul şef al partidului liberal a deţinut rolul cel mai infam. 
N. lorga se răzbună", adaogă P. Şeicaru. 

Trecem peste capitolele, “N. Iorga începe să se afirme în viaţa politică” şi “N. Iorga 
om politic” pentru a ne opri la cel întitulat “N. lorga în anii războiului”. 


Când în Noembrie 1916 sub presiunea forţelor germane românii au început să se 
retragă în Moldova, N. Iorga a sprijinit necondiţionat guvernul Brătianu, iar în 
Decembie 1916 Iorga a ţinut un discurs care urma să cotropească sensibilitatea 
ascultătorilor prin emoția ce-şi găsise o potrivită expresie literară. Astfel în faţa 
înfrângerilor, a durerii unui neam, care asistă la rostogolirea de pe crestele Carpaţilor, 
a regimentelor noastre opunând o zadarnică rezistenţă armatelor coalizate germano- 
austro-bulgaro-turcă, Nicolae Iorga a rostit un adevărat imn de credinţă în victoria 
finală. Pamfil Şeicaru aflat pe front, citi împreună cu camarazii săi, discursul lui lorga 
publicat în Monitorul oficial: “Încerc şi azi, scriind aceste evocări, emoția de atunci 
şi-mi amintesc de finalul în care evoca pe Petru Rares, îmbărbătând, după o 
înfrângere pe ostaşi cu vorbele: “Vom fi ce am fost şi mai mult decât am fost”. Acolo, 
într'un cotlon al tranşeelor, un camarad citea, cu glasul înecat de plâns îndemnul pe 
care ni-l trimitea N. Iorga, de a nu ne lăsa cotropiţi de îndoială, de a crede cu tărie în 
biruinţa finală, a dreptăţii naţiei noastre. După patruzeci de ani, atunci când rătăcesc 
pribeag şi în fiecare zi caut în ziare semnele prevestitoare ale întoarcerii acasă, repet 
ca o întremare a credinţei mele, “Vom fi ce am fost şi mai mult decât am fost”. 


În Septembrie 1917, interpret al stării de spirit a camarazilor săi, Pamfil Șeicaru s'a 
dus la Iorga acasă la Iaşi pe strada Catargi. I-a adus la cunoştiința profesorului 
prăpastia săpată între cei de pe front şi cei din spatele frontului. I-a înşiruit ticăloşia 
intendenţei care îi tratează ca pe nişte oropsiţi, când spre ei ar trebui să se îndrepte 
atenţia guvernului. l-a dat de exemplu un camarad care a renunţat la concediul său de 
odihnă şi s'a întors pe front, n'a mai putut rămâne la laşi. Este o altă lume pentru care 
războiul nu există, sufleteşte nu-l trăiesc, o lume străină de idealurile celor de pe 
front. Cu uşurinţa tinereţii ei identificau răul într'o singură persoană şi îl considerau 
responsabil pe Ionel Brătianu. Întreaga scenă ne pare că am citit-o cândva în romanul 
Întunecare de Cezar Petrescu, de unde putem stabili şi identificarea cu o epocă 
hotărâtoare pentru desvoltarea spirituală a neamului nostru, această carte corespunde 
unei capodopere, chiar dacă ar fi fost autorul acestei singure lucrări Cezar Petrescu şi- 
ar fi meritat un loc de cinste printre marii creatori ai literaturii române. În multe 
privinţe marginalizarea lui de către culturalnicii români, ar însemna ca ruşii să aibe o 
atare atitudine față de autorul romanului Război şi pace Lev Tolstoi, sau să fim 
solidari cu marele ziarist ca francezi să se despartă de Balzac. 


Revenind la întâlnirea tânărului militar Șeicaru cu N. Iorga, am spune că tot ce i-a 
spus l-a impresionat în mod vizibil pe profesor, explicând-i că primeşte zilnic un 


teanc de scrisori din partea ofiţerilor de pe front, ele nu-i vin prin poştă ci ca să evite 
cenzura sunt lăsate de ofiţerii aflaţi în trecere prin laşi. Dar consideră că în momentul 
de faţă e nevoie de o mare sforțare de disciplină, având în vedere că Rusia deschide 
porţile anarhiei de care vor profita cu prisosinţă nemţii. Desigur, numai mucenicia 
ostaşilor va decide soarta războiului şi viitorul neamului. Recunoaşte slăbiciunea 
guvernului Brătianu, dar glasul îi devenise deodată vibrant, parcă s'ar fi adresat 
soldaților din tranşee: “Eu nu mă uit cine ţine în mână steagul ţării, eu steagul ţării îl 
văd, eu steagul ţării îl apăr”. 


În clipa aceea uşa se deschise şi intră pe uşă o fetiţă care se apropie şi se lipi de el: 
“Este fata mea cea mai mică. Vezi, are chipul blond al Bogdanilor”. 


La laşi, Iorga continua să publice în Neamul românesc, şi alături de gazetar istoricul 
îşi ducea mai departe opera sa prodigioasă, în cei doi ani de refugiu, 1917 şi 1918, a 
avut o activitate grandioasă, maestrul îi citează o parte bună din lucrările respectivei 
perioade. 


Trecem de capitolul “N. Iorga preşedinte al primei Camere a României Mari” pentru 
a ne opri la cel privind pe “N. lorga şi C. Stere” şi pentru că maestrul nostru avea o 
admiraţie deosebită pentru C. Stere, pe care în ultimii săi ani de izolare impusă, l-a 
vizitat de nenumărate ori, la reşedinţa sa de la Bucov dedicându-i unul din portretele 
sale scrise nu numai cu talent dar şi cu adâncă iubire. 


N. lorga, serie P. Şeicaru, şi-a subordonat ca întotdeauna linia sa politică pornirilor lui 
de ură. Era nestatornic în prietenie ca şi în vrăjmăşie, astfel că în viaţă a avut două 
prietenii reale, pe marele actor Petre Liciu şi pe Vasile Bogrea. Faţă de C. Stere a 
păstrat o ură, până la sfârşit inexplicabilă. 


Politic, în Martie 1920, N. Iorga a ratat definitiv acţiunea sa politică de viitor. Ca să 
ceară invalidarea lui C. Stere la alegerile de la Soroca se aliase cu Take Ionescu, 
adversarul său de până atunci. Îi imputa lui Stere atitudinea din epoca neutralității şi 
faptul de a fi scos ziarul “Lumina” în teritoriul ocupat. Dar Iorga uita să o spună că 
ziarul apăruse după ce se făcuseră cunoscute arhivele secrete ale Rusiei ţariste, 
reeşind negocierile dintre Sturmer-von Jagow privind o pace separată cu împărțirea 
României. Un alt motiv invocat pentru invalidarea lui Stere era acela de a fi luptat 
contra dinastiei şi de a fi consimţit de o schimbare a ei, uitând să menţioneze că 
regele l-a decorat pe Stere după votul dat de Sfatul ţării în urma căruia Basarabia se 
unea cu patria mamă. 


Toate acuzaţiile aduse, Iorga le compara cu articolele lui Stere din Lumina: “Şuiera la 
fiecare frază, ceva de năpârcă iritată, demonstrarea “vinovăţiei” lui Stere alterna cu 
ironia, cu pateticul; N. Iorga dădea valoarea acestui atac în care se simţea respirația 
urii, primei catilinare, rostite de Cicero. Cu mare greutate i-a smuls un răspuns, pe 
care nu vroia să-l dea, Maniu fiind convins că prin rechizitoriul său absurd distruge 
guvernul Federaţiei. Şi când Maniu a fost să recunoască şi a dat un da chinuit în 


legătură cu activitatea antidinastică a lui Stere, parcă scos de un om sugrumat, lorga a 
exclamat un însfârşit” cu o diabolică satisfacție, Pamfil Șeicaru comentează. “Dar 
politic această satisfacţie a însemnat distrugerea morală a Federaţiei. Scump plătită: 
N. Iorga subordona totul vanitaţii lui rănite, resentimentelor, toanelor lui şi în acel 
moment în care putea să se năpustească asupra unui adversar vinovat că nu-i 
recunoscuse infaibilitatea, nu s'a gândit la consecinţele politice ale actului lui.” 


În aceste momente maestrul nostru nu poate fi de partea lui N. Iorga, totuşi evită să ne 
spună, din respect pentru marele profesor, să ne divulge adevăratele motive pentru 
care savantul istoric l-a urât atât de inexplicabil pe basarabeanul C. Stere. 


Din titlul capitolului următor "N. Iorga om politic instabil" ne dăm seama că intrarea 
sa în politică i-a adus numai neajunsuri şi poate mai mult decât doar atât. 


Scriitorul N. lorga, cel mai fecund scriitor român, nu era citit. Se spune că un scriitor 
clasic este acela ale cărui opere complete se află în bibliotecă, dar nu le citeşte 
nimeni. În acest sens, N. Iorga a devenit clasic încă din 1910, cu deosebirea că foarte 
puţini aveau cărțile lui în bibliotecă. S"a susţinut că Iorga scrie încâlcit, dar această 
scuză nu corespunde realităţii. De fapt, avea o ideaţie bogată şi asociaţiile de idei atât 
de surprinzătoare se îngrămădeau îngreunând desfăşurarea ideii principale, pe care 
Iorga, nu o pierdea niciodată din vedere. Aşa dar o singură frază a cărei lungime îţi 
taie respiraţia ca suişul pieptiş pe o înălțime ori atare extinderi ostenesc pe cititor şi 
explică de ce Iorga se plângea că suferă de lipsă de cititori. 


Cea mai mare parte din cărțile lui nu aveau un tiraj mai mare de 500 de exemplare ori 
câtă nedreptate subsistă în judecata că N. Iorga are un stil imposibil: “multe cărți au 
fost condamnate să rămână necunoscute, dincolo de un foarte restrâns cerc de cititori. 
Mă gândesc la cele patru volume “Cărți reprezentative din viaţa omenirii” cărți care 
n'ar fi trebuit să lipsească din biblioteca nici unui intelectual”. 


Primul volum a apărut în 1916, maestrul a citit-o ca sublocotenent în reg. 17 
Mehedinţi - ca celelalte volume să apară succesiv în 1928, 1929 şi 1930 în satul 
Simian un sat pe malul Dunării. 


Defecţiunea era chiar la Iorga în persoană, care având propria editură nu îşi anunţa 
apariţia noilor cărți, cum se obişnuia în diferitele ziare mai de circulaţie. Nu a putut 
să-l convingă pe profesor să-şi însuşească normele elementare de difuzare a unei 
cărţi, din contră răspunsul său venea stereotip: “Nu vor sa mă citească, asta e; nimeni 
nu mă citeşte” se jeluia Iorga continuând să scrie cu o juvenilă ardoare, comenta 
Pamfil Șeicaru. 


Odată într'o excursie i-a spus în glumă că peste secole se va spune că Iorga a fost 
editor, nimeni nu va crede că un singur om a fost capabil să scrie aşa de multe cărți. 
Tot el a râs dar a adăogat cu oarecare tristeță: “deci, voi fi condamnat pentru 


eternitate să nu fiu citit. Posteritatea ca şi contemporanii mei vor ignora activitatea 
mea de scriitor.” 


"Şi totuşi, scrie Pamfil Șeicaru, din vasta sa operă se pot alege 40 de volume care să 
redee figura acestui mare scriitor, paradoxal, ignorat, chiar de cei îndrăgiți de o 
pagină frumoasă. Reproduc din “România cum era în 1918” carte aparută în două 
volume în 1939 şi 1940 cu ilustraţii de Liliana Iorga: “În sfârşit un zâmbet sfios 
pătrunde prin norii pe care vântul i-a supțiat pe încetul. Soarele însuşi se ivește întâi 
ca un şters de lună, apoi stăpân pe întreaga lui strălucire. O mângâiere caldă atinge 
obrazul şi în aceeaşi clipă câmpul şi zările s'au preschimbat. Porumbul zdrenţos pare 
înfăşurat în scutece de aur, focuri roşi-galbene, albastre săgetează din roua luminoasă, 
depărtările se vădesc ca la ridicarea unei perdele şi tocmai în fund apar înălțimile 
albastre pe care călătoresc o seamă de nori desţesuţi. Câte un cioban tânăr stă rezimat 
în bâtă şi se închină puterii de lumină, căldura şi viaţă care a biruit şi-şi urmăreşte 


| 


duşmanii pentru a-l nimici”. 


Sau această evocare a Gorjenilor: “Şesul oltean pe care străbate acceleratul nu 
seamănă cu şesul revărsat ca o apă a ţării româneşti. Simţi că mergi pe o înălţime mai 
mare şi necontenit de amândouă părţile pământul se înalță încă. Lăicerele, scoarțele 
arăturilor proaspete ale fâneţelor verzi, ale puţinelor lanuri de porumb chircit şi uscat 
se cufundă şi se ridică în linii blânde. Privirea prinde astfel mai bine satele mari, 
strâns alcătuite.” 


Peisajul Gorjului, oamenii acestui ţinut crescuţi într'un mediu de sărăcie mândră sunt 
redaţi printr”o figură rezumativă şi reprezentativă: Tudor din Vladimireşti. Bogăția de 
culoare, lirismul discret, măiastra folosire a unui vocabular ce are o prospeţime rar 
întâlnită, dau măsura talentului lui N. Iorga, conchide Pamfil Șeicaru subliniind 
existenţa unui alt Iorga decum este cunoscut şi mai precis rămas necunoscut până 
astăzi. S'a plecat de la premiza greşită că un om al timpurilor noastre este legat de o 
anumită specialitate, tot ce nu ţine de ea nu poate aparţine decât unui amator şi astfel 
s'a trecut pe lângă marele scriitor N. Iorga şi încă nu e spus ultimul cuvânt asupra 
tuturor activităților sale, în domeniul cărora, cum spunea chiar N. Iorga el este un 
autor, din păcate necitit. Va trebui să ne revedem falsa interpretare şi să vedem în N. 
Jorga pe omul universal şi multilateral, realizând tipul omului din Renaştere în plin 
secol al XX-lea. Prin schiţa lui de portret Pamfil Şeicaru ne deschide o cale nouă la 
capătul căreia, după studii aprofundate, îl vom descoperi, pe omul total, revelat 
neamului său şi nu numai lui, în proporţiile sale gigante, Nicolae Iorga. 


Să vorbeşti de Iorga istoricul în nici trei pagini înseamnă să săvârşeşti o impietate şi 
pentru a nu fi învinuit de aşaceva, Pamfil Șeicaru recurge la următoarea introducere 
pe care o redăm după cum urmează: “Istoricul, predomină în activitatea lui N. Iorga. 
Când mai târziu se va putea face inventarul fără patimă a activităţii lui, totalizând 
studiile şi documentele strânse cu o hărnicie fără seamăn, ne vom da seama de marea 
iubire de neam care a însuflețit această operă de gigant. Şi mulţi dintre noi, 
scrutându-şi conştiinţa vor recunoaşte că au fost nedrepţi, adesea, cu acest pasionat 


strângător de mărturii privind istoria neamului românesc şi smeriţi ne vom pleca 
fruntea în faţa operei lui”. 


Sunt citate în primul rând lucrările publicate, la începutul secolului, între care Istoria 
imperiului otoman are şi astăzi autoritate printre specialişti. A mai publicat o Istorie a 
poporului român în cadrul formării lui ca Stat, în două volume, primul de 402 pagini 
al doilea de 54lpagini, în 1909 în volumul închinat lui Iorga, apare un studiu de Karl 
Lamprecht, el însuşi publicând doi ani mai devreme, la Londra “Istoria imperiului 
bizantin”. Şt. Mateş a publicat în 19310 bibliografie a operelor lui N. Iorga, articolele 
depăşeau cifra zece mii, iar volumele erau de 800. Între 1931şi 1940 activitatea sa a 
fost şi mai intensă, parc'ar fi avut presentimentul morții. 


Se mai citează cele patru volume (1919-1922) “Istoria Românilor prin călători”, 
“Istoria literaturilor romanice în desvoltarea şi şi legăturile lor” (3 Vol., 1176 pg.) şi 
altele prin care vasta erudiție folosea cu siguranţă toate datele reţinute de prodigioasa 
lui memorie. 


In 1919, la cererea comunităţii armene din Bucureşti în numai trei săptămâni 
termină“ Istoria poporului armean” de 400 de pag. spre uimirea şi admiraţia 
intelectualilor armeni. 


Metoda lui de lucru consta din a-şi dicta ideile plimbându-se, din când în când răsfoia 
câte o carte pentru a-şi controla datele şi apoi continua fără întrerupere. “Era cel mai 
organizat creer care ştia să urmărească desfăşurarea unei idei în învălmăşeala 
faptelor”, afirmă autorul, ceea ce ne face să revedem criticile aspre aduse de Mircea 
Eliade idolului său, N. Iorga, surprins de greşelile de date pe care le conţineau unele 
opere de-ale sale. Să nu uităm că tot ceea ce dicta sau expunea în prelegerile sale 
universitate, era stenografiat de anumiţi specialişti în domeniu cum e citat H. Stahl 
(1877-1942) stenograf, parlamentar şi scriitor, autorul romanului “Un român în lună” 
şi al volumului “Bucureştii ce se duc” tipărit la Vălenii-de-Munte, în anul 1910, în “O 
viaţă de om (Orizonturile mele)” confirmând întocmai metoda de lucru a 
profesorului, căruia i s'a adus învinuirea că scrie neînțeles: “Dar, cum până atunci 
astfel de acuzaţii nu mi se strigaseră în faţă, direct, chiar şi de ultimul invalid lipsit de 
creştere, am ostenit încă odată pe d. Stahl primblându-mă de dimineaţa până seara, de 
mi se rupeau genunchii, ca să-i dictez o istorie a românilor pentru şcoli, pe care o 
înțelegeam - o ediție deosebită a şi purtat acest titlu-şi pentru “Poporul românesc”. 
Poporul românesc nu şi-a bătut capul cu dânsa decât în Ardeal, unde voi spune cum o 
treceam, ca marfă oprită de cenzura maghiară, iar în învăţamânt câte un fost elev al 
meu tolera acest manual de credinţă şi căldură doar în cursul superior unde elevi 

mai dezvoltați ar putea să înţeleagă şi “fraza mai încâlcită a lui Iorga”. 


Am insistat asupra acestui aspect, fiindcă greşelile strecurate în text puteau, de cele 
mai multe ori, să aparţină, stenografului şi asta fiindcă, şi aici a greşit, îşi corecta 
manuscrisul în timpul unei şedinţe la cameră unde mai lua şi cuvântul şi răspundea la 
problemele ridicate, desigur marele istoric, şi-a citit lucrarea, urmârindu-şi ideile în 


timp ce trecea cu uşurinţă peste datele greşite, mai precis spus nu le băga în seamă, 
deci defecţiunea nu provenea din cine ştie ce slăbiciune a memoriei autorului ci din 
neglijenta colaborare dintre istoric şi stenograful său, vulnerabil în scrisul său mai 
ales când îl executa plimbându-se şi era omenesc să nu perceapă exact denumirile 
întrebuințate de N. Iorga, mai ales dacă le mai exprima şi cu unele modulaţii ale 
glasului de tot voalate. Ca om de ştiintă am avut ocazia să-mi corectez spalturile 
lucrărilor mele trimise de editura respectivă, şi de multe ori rămâneam uimit de 
mulţimea greşelilor rămase în text, şi nu mi-a fost greu să observ că asta mi se 
întâmpla ori de câte ori citeam urmându-mi ideile, manoperă prin care nu băgam în 
seamă cuvintele greşite, conştiinţa mea le înlocuia de la sine încât pur şi simplu nu le 
vedeam. Ori în cazul lui Iorga un om cu totul excepțional, genial fără doar şi poate, 
domina încrederea în memoria sa neobişnuită pe care se baza şi entuziasmul lecturii 
aplicate, neluându-se la socoteală intervenţia destul de decisivă a stenografului, cum 
de altfel era cazul, nimeni nu putea să egaleze erudiţia lui N. Iorga ori el fără să-şi dea 
seama s'a lăsat cenzurat şi astfel multe din operele sale poartă greşeli ce propriu zis 
nu-i aparţin lui. De pildă, nu putem sa-i atribuim lui lorga faptul că nu ar fi ştiut că 
Iuliu al II-lea a fost papă înaintea lui Leon al X-lea şi nu după cum se scrie în două 
rânduri în “Istoria literaturilor romanice” şi alte erori de acest fel, minore dar pot 
compromite o lucrare mai ales dacă adversarul în persoana lui Mircea Eliade este un 
om de ştiinţă acrib, în primul rând cu datele ce-i stau la dispoziţie. Ori Iorga, deloc 
iritat, se vede că i-a dat dreptate tânărului său coleg, căruia i-a explicat că el 
urmăreşte dezvoltarea ideilor şi nu greşelile de date care oricum sunt inevitabile, şi 
probabil ca se referea nu atât la formidabila sa memorie cât la stenograful său şi dacă 
ne gândim la Eul său creator, veşnic pregătit să scrie o nouă carte, vom admite că nu 
a putut proceda altfel, de unde graba pe care i-o găseşte P. Şeicaru la una din operele 
sale cele mai slabe, dar dacă le vom cerceta cu atenţie nu balastul greşelilor de date 
va fi esenţial ci rostul: ideilor insuficient sesizate în învălmăşeala evenimentelor ce 
alcătuiesc istoria ca pe o memorie a omenirii. 


Pamfil Şeicaru consideră ca istoricul N. Iorga s'a realizat într'o formă superioară în 
monumentala sa Istorie a Românilor, la care a lucrat mai bine de o jumătate de secol: 
“A fost ultimul şi cel mai frumos dar pe care l-a făcut Iorga neamului său”. 


Ni se redă pasajul scris de N. Iorga după ce Miron Costin a fost smuls de gâzii lui 
Constantin Cantemir din mijlocul familiei: “Ar fi putut în 1691, să nu-i îngăduiască 
timpul de rugăciune slujitorii lui Cantemir, căci asupra bătrâneților sale el îşi 
mântuise sufletul ridicând către Dumnezeu rugăciunea față de neamul său.” 
Letopiseţul Moldovei. 


Și P. Șeicaru se întreabă: Scriind aceste rânduri închinate străbunului istoriografiei 
româneşti, se gândea, oare, N. Iorga că destinul îi rezerva o moarte similară? 


Autorul cărții de faţă ne aminteşte că de la 1906 până în preziua morţii sale, N. Iorga 
a fost timp de 34 de ani gazetar, marele succesor al lui Eminescu în presa 
românească. Poseda arta de a caracteriza în câteva linii precise, viguroase, portretul 


unui scriitor, să contureze trasăturile esenţiale ale unui curent de idei, să redea 
atmosfera unei epoci sau ambianța spirituală a unei opere. În culegerea “Oameni cari 
au fost” prin scurte creionări, înfăţişează, cu putere de viaţă un om, realizând o 
sinteză plină de expresivitate. Toate aceste calităţi înzestra pe gazetarul N. Iorga cu un 
har de publicist, rar întâlnit, în prea noastră, în sânul ei savantul îşi păstra unicitatea 
sa de caracter. 


Când Iorga a împlinit 60 de ani, P. Şeicaru a vorbit la Teatrul Naţional din Bucureşti 
despre gazetarul N. Iorga. Pentru pregătirea conferinţei recitise articolele scrise 
înainte cu 16-17 ani adunate în volumul “Războiul nostru în note zilnice”, multe din 
articole erau adevărate poeme în proză. Din toate, maestrul ar reproduce articolul 
“Căluţii noştri” în care evoca acei cai ţărăneşti rechiziționați de armată, rezistenți la 
frig şi foame, cădeau în ham la marginea drumului unde mureau privind la soldaţii 
care se îndepărtează. Emoţia trecuse în rândurile articolului de unde subsista ca 
parfumul în interiorul unui flacon. "La Iorga emoția are spontaneitatea unui plâns, a 
unui țipăt de durere, bătaile inimii dau ritmul frazei ... Războiul nostru în note zilnice 
palpită de emoție sinceră, directă făcând inutilă alambicarea savantă a frazelor 
desăvârşit compuse. Această lipsă de artificialitate literară şi redarea exactă a 
impresiilor fac valoarea articolelor lui Iorga". 


În Martie 1924 P. Şeicaru şi-a luat răspunderea să reformeze Neamul românesc astfel 
a adus în redacție pe cunoscuţii Nichifor Crainic, Cezar Petrescu, Victor Ion Popa, 
secretariatul de redacție l-a încredinţat lui Ion Dragu deci exact cu echipa cu care în 
Nov. 1924 a scos Cuvântul cu Titus Enacovici. 


După o săptămână “Neamul românesc” încetase să mai fie un ziar confidenţial, în 
capitală de la 90 de exemplare s’a ajuns la 2.400. În Iulie, de necrezut, N. Iorga a 
cerut să plece din redacţie N. Crainic, Cezar Petrescu şi Victor Ion Popa. Nefericitul 
caracter al omului uşor infiuenţabil se răzbunase fiindcă izgonise un om de casă, 
Vlădescu-Răcoasa: “Superior înzestrat găsindu-se în împrejurări prielnice N. lorga nu 
a reuşit totuşi, să fie ceea ce se putea aştepta de la el, numai datorită 
temperamentului, firei lui nestatornice şi imensei-aproape copilăroase, ca sa nu zicem 
bolnavicioase-vanităţi. Ne-am putea servi de o imagine: în preajma unui nuc bătrân, a 
cărui coroană lasă o umbră, amplă nu poate prinde rădăcini nici cel puţin un arbust. În 
preajma lui N. lorga nu a rămas nici un om de valoare şi nu din pricina firei 
schimbătoare a oamenilor cari nu se vroiau umbriţi de uriaşa personalitate, ci pur şi 
simplu datorită faptului că orice om de autentică valoare îl incomoda.” 


Unul din primii devotați ai profesorului a fost Vasile Pârvan, atât în anii de studenţie 
cât şi în timpul studiilor din Germania, el se considera un elev al lui Iorga. Relaţiile 
s'au răcit, profesorul fiind înfuriat de spiritul independent al fostului său elev. La 
“Semănătorul” a fost Ilarie Chendi a cărui admirație sinceră pentru N. Iorga nu a 
putut-o coborâ la vulgară adulare. Vioiciunea spiritului critic şi independenţa 
caracterului nu 1-a fost pe placul profesorului care se simţea mai bine în societatea 
mediocrului lon Scurtu astfel că într'o zi Ilarie Chendi a părăsit Semănătorul, 


arătându-şi necazul într'o serie de articole publicate în Viaţa literară, articole 
îndrăcite ca vervă. 


După experienţa lui de la Neamul românesc Pamfil Şeicaru ajunge la următoarele 
concluzii. “Colaborarea cu N. Iorga era aproape imposibilă, deoarece era de-ajuns ca 
unul dintre oamenii lui de casă, din diverse motive să nu-i convină anumite persoane, 
ca insinuările mincinoase să-şi producă efectul. N. Iorga evita explicaţiile clare, se 
limita îm a bombăni, evita privirea, răspundea pe jumătate, cu aerul unui copil care 
este îmbufnat. Veşnic era victima unui lingău care îi şoptea o minciună. Dintr'o 
experiență proprie am putut cunoaşte toate fazele prin care trecea profesorul atunci 
când cădea victima unei intrigi.” 


Şi conclude oarecum nedumerit: “Nici azi nu-mi pot explica de ce i s'a năzărit lui N. 
Iorga, că redacția era o cafenea literară cu pălării calabreze, când niciunul dintre cei 
vizaţi nu purta pălarie cu borul larg. Forfoteala intrigantă a unui anturaj de nulităţi, 
găsea în credulitatea lui N. Iorga teren prielnic spre a obţine îndepărtarea oricărui om 
de valoare”. 


După cum se vede maestrul nu idealizează, nici nu face din el un mit, din contră 
consideră că nu mai spunând adevărul despre un om, fie oricât de genial poți să 
ajungi să-i pătrunzi esenţa veşnică a spiritului, neuitând că şi soarele îşi are petele lui 
dar atunci un biet om muritor. Pe acest material, şi numai pe el, se pot dura treptele ce 
înalță spre unica şi adevărata cunoaştere. 


Cu siguranţă Pamfil Șeicaru se afla, şi o ştia şi el, în preajma a ceea ce are omul în el 
mai de preţ, mai înălțător. De-aceea, nu întâmplător, chiar după caracterizarea firii lui 
N. lorga deloc încurajatoare, mai realizează un pas în direcţia acelui glas interior 
numit Excelsior. Cum se spune numai din lacuri pe fund cu noroi cresc nuferii albi, ai 
luminii. O scădere a naturii umane legate de un pumn de ţărână iscă azurul ce creşte 
numai în cer. Maestrul ca autor îşi explică personajul, dând Cezarului ce e al 
Cezarului şi sfinţeniei din om ce ţine de sfinţenie. Şi aici se evidenţiază acea dualitate 
a sufletului, una ce-l trage indiferent cu ce mijloace spre voluptățile pământului şi 
cealaltă ce-l poartă pe aripile Pegasului la cei nemuritori de pe câmpiile Elizee ale 
raiului păgân. (Faust de Goethe) 


Atare structură duală îi descrie autorul în fiinţa cea de toate zilele şi în cea nu de toate 
zilele: “Se mişca înafară de viaţa cotidiană, de viata reală, aşa cum cineva deşteptat 
brusc din somn, amestecă, în primele momente, într'o învălmăşeală a conştiinţii 
rezidurile somnului cu realitatea cu care începe sa ia contact. N. Iorga, apare 
participând cu toată intensitatea la tot ce formează neastâmpărul actualităţii, vedea 
toate aspectele acestei actualități ca deşteptat din visarea documentelor pe care le 
cercetase. S'ar parea să şi-a cheltuit cea mai mare parte din energie într'o intensă 
activitate politică, începută în ziua de 13 Martie 1906 şi sfârşind brusc prin tragica lui 
moarte; - de fapt, inventariind cărţile pe care le-a publicat, evaluând timpul cerut să le 
scrie, ajungi la concluzia că accentul vieţii lui a fost pus pe studiu, nu pe agitația 


politică. Chiar faptul că nu a dat nicio atenţie partidului şi nici nu s'a trudit să-i dee o 
consistenţă, deşi avea toate mijloacele, s'o facă este o indicație al redusului interes pe 
care îl acorda vieţii politice. A fost toată viaţa un om de bibliotecă, un pasionat 
cercetător de documente; în această adâncire în trecut firea lui romantică a găsit 
climatul prielnic exaltării imaginaţiei care predomina la Iorga.” 


E şi o introducere pentru a ne relata unele întâmplări din viaţa savantului, prin care ni 
se relevă pitorescul N. Iorga, tocmai fiindcă îi lipseşte orice interes pentru viaţa 
politică, o desconsideră. 


În 1935 când Societatea Naţiunilor au votat sancţiuni economice împotriva Italiei, N. 
Iorga se afla la Haga invitat de Universitate ca să ţie o serie de conferinţe. Unul din 
susținătorii sancţiunilor, alături de Beneş era şi N. Titulescu, astfel că legația intrase 
în panică auzindu-l pe Iorga că vrea să dea unele declaraţii presei pentru a condamna 
decizia luată şi să arate că opinia publică românească nu-l susţine pe Titulescu. 


Pentru a-l îndepărta pe Iorga de presă, cei de la legaţie au obţinut permisul ca N. 
Iorga sa cerceteze arhiva familiei Orange, altfel greu accesibilă. În acel moment Iorga 
uitase de sancțiunile date de Societatea Naţiunilor şi câteva zile a fost cufundat în 
cercetarea documentelor familiei Orange. Profesorul părăsea Olanda în culmea 
fericirii şi numai în tren şi-a amintit de misiunea sa politică, neîndeplinită. lată un 
exemplu din care reese că istoricul Iorga sacrifica, permanent, pe omul politic. 


În timpul războiului la laşi, N. Iorga a scris “Îstoria relaţiilor ruso-române” şi cu toate 
că Ionel Brătianu îl îndemna la prudenţa, omul de ştiinţă Iorga a scris tot ce-i puneau 
la dispoziţie documentele referitoare la politica perfidă rusă privind principatele 
române, aşa dar istoricul sacrifica omul politic scriind cu toată obiectivitatea ceea ce i 
se cerea să mai îndulcească p'ici pe colo în părţile mai importante. În 1937, Iorga i-a 
spus maestrului Șeicaru, despre această lucrare publicată în 1917: “Brătianu s'a 
supărat, dar evenimentele au dat dreptate istoricului, nu omului politic tributar 
imediatulu'”. 


În Decembrie 1920, când Take Ionescu forma guvernul, sortit să dureze numai 40 de 
zile, i-a cerut lui lorga să-i recomande un ministru dintre membrii partidului său şi el 
a designat pe un oarecare Ştefan Băluţă. Dar cum individul a fost un funcţionar 
inferior la Poştă dat afară pentru nişte nereguli, Take Ionescu i-a cerut lui Iorga un 
inginer pentru ministerul de comunicaţii şi profesorul şi-a amintit că cu câteva zile 
mai înainte s'a întâlnit cu un coleg de la liceul din Botoşani, inginer care locuia la 
Bucureşti, un om tare cumsecade. Take Ionescu a acceptat bucuros propunerea 
considerând cazul Ștefan Băluţă definitiv încheiat. 


A urmat o aventură ca în filme până l-au găsit pe fostul coleg al lui N. Iorga; însfârşit 
a fost trimis generalul Nicoleanu la domiciliul său pentru a-l anunţa pe inginerul 
Cihodariu că la recomandarea dlui profesor Iorga a fost numit ministru de 
Comnunicaţii. După ce omul s'a mai liniştit susținând ca n'a fost niciodată partizanul 


politic al colegului său N. Iorga, totuşi ordinul trebuia executat, s'a spart dulapul în 
care i se afla fracul şi generalul i-a pus pe piept una din decoraţiile sale, pentru ca 
astfel să arate ca un ministru. 


Intâmplarea e o comedie ce ar fi putut-o scrie Gogol, atâta e însă plină totodată şi de 
durerea celui ce îşi zice cu multă amărăciune că astfel se face politica la nivelul cel 
mai înalt în România. 


Pamfil Șeicaru mai insistă în continuare: “El nu impunea prin atitudinea lui trufaşă 
nimănui ceea ce am putea numi pateticul distanţei; numai prestigiul lui, acel 
magnetism al privirii conştiinţa fiecăruia de covârşitoarea lui superioritate determinau 
pateticul distanţei. Nu am fost niciodată un om din anturajul lui N. Iorga; 
independenţa firii mele, spiritul meu “frondeur” făcea imposibilă o frecventare 
cotidiană a profesorului. Raporturile noastre au rămas cordiale şi excepțional m'am 
bucurat chiar de un privilegiu: accepta să menţin legături de prietenie cu oameni pe 
care el îi vrăjmăşea. Ştia că am raporturi cu C. Stere şi nu i-a condiţionat raporturile 
cu el de ruperea relațiilor cu C. Stere. Când C. Stere a împlinit 70 de ani am scris un 
articol în “Curentul”, în care subliniam marea nedreptate ce se făcuse acestei mari 
personalităţi a vieţei publice româneşti. Nu mi-a vorbit de articol şi nici nu a făcut 
vreo remarcă răutăcioasă”. 


Ajungem la unul din cele mai interesante capitole ale cărții, intitulat “Necunoscutul 
N. lorga”, de fapt ne este descris aşa cum a avut ocazia să-l cunoască numai Pamfil 
Şeicaru în cea mai tainică intimitate sufletească, atunci când poţi privi în lăuntrul său, 
ca pe o gură de fântână, în fundul căreia se deschide nemărginit cerul. 


De la început aflăm că lui N. Iorga îi plăcea să-l aibe tovarăş pe P. Şeicaru în 
călatoriile pe care le făcea în lungul şi latul Olteniei: „Deobiceiu ne punea C. Făgeţel 
de la Craiova, maşina lui la dispoziţie. Erau singurele prilejuri când N. Iorga, departe 
de bibliotecă, se deschidea sufleteşte.” 


Odată l-a întrebat dacă şi-a pus prolema morţii, problemă deloc cutremurătoare 
pentru cineva care făcuse războiul. L-a impresionat privirea dureroasă a profesorului, 
căci el avea o îngrozitoare teamă să mediteze asupra morţii şi a sensului vieţii. Din ce 
a spus atunci, reeşea ca în conştiinţa sa se definea ca un leitmotiv de o infinită tristeţe, 
sentimentul neantului, părea că-i impregnase sufletul versurile lui Lucrețiu din “De 
natura rerum”. 


Încă şi după atâția ani îl urmăreşte infinita tristeţe surprinsă în privirile lui N. Iorga şi 
îşi punea aceeaşi întrebare ca şi atunci: oare nu cumva în febra activităţii se găseşte la 
origine nemilosul stimulent de a nu se concentra în taina sufletului, unde ar putea să 
întâlnească neliniştitoarea problemă a morţii? La intensitatea vieţii lui intelectuale, 
problemele fundamentale ale existenţei dacă ar fi devenit teme ale vieţii sale 
interioare, am fi avut în literatura românească un nou Blaise Pascal. Poate că aceeaşi 
teamă de interiorizare ar explica faptul că Iorga nu a iubit muzica, sau dacă termenul 


de a iubi era prea exagerat ar fi de spus că Iorga nu avea nici sensibilitate nici interes 
pentru muzică: “Predomina la el plasticul - ca la toţi romanticii - şi din spectacolul 
naturii îşi umplea sufletul cu culoarea, cu desenul, avea din acest punct de vedere, o 
factură elină a sensibilităţii”. 


Muzica este prin natura ei, abstractă, de aceea ne sensibilizează sentimentul 
infinitului al neantului, este metafizica sonoră. Muzica ne strânge gândurile ce 
hoinăresc în freamătul lumii externe, ne interiorizează gestul reflex a închide ochii 
când ascultăm o muzică aleasă, se află sensul pe care ea îl are, închide porţile spre ce 
este afară din noi şi ne deschide propriul nostru suflet, genunea pe care o avem 
fiecare în noi. N. Iorga se vroia mereu în afară, se risipea într'o cascadă de cuvinte 
scrise sau rostite, ca şi când s'ar fi temut de dialogul interior şi aceasta s'a resimţit în 
ceea ce a format neastâmpărul contradicțiilor vieţii lui.” 


Maestrul nostru, autorul acestei excepţionale cărți despre Nicolae Iorga, nu numai că 
posedă sensibilitatea de a trăi în profunzime opera de artă, în general, şi muzica în 
special dar posedă harul de a-şi defini extazele în cuvinte, ceea ce încăodată îi 
certifică talentul poetic pe care-l are, cu prisosință. Gestul de a închide ochii 
izolându-te mai bine de cele de afară, în tainele interioare ale sufletului tău, îmi 
aminteşte de dirijorul Karajan, cu obiceiul său de a dirija cu ochii închişi, dar nu mai 
dupa ce a atins o măestrie inegalabilă. Odată ce dirijoratul este o artă externă a fost 
nevoie de o muncă - îndelungată pentru a învinge toate obstacolele, sufletul său astfel 
să cadă în domeniul specific al muzicii pure aflat în interiorul fiinţei, spiritualizând 
fiecare gest, omul se confruntă cu problemele existenţei şi sensul destinului raportat 
la dimensiunile neantului şi ale morţii. 


Pe drept, maestrul îl consideră pe N. Iorga un tip cu înclinări exterioare, plastice, nu 
gustă metafizica indiferent de ce natură, dar nu aş fi de părere că le are orice 
romantic, când se ştie prea bine că cei mai de seamă compozitori sunt romantici. Mai 
mult aş crede că predispoziția spre plasticitatea şi culorile de origine exterioară la N. 
Jorga corespundunei facturi eline a sensibilităţii sale, deci de esenţă, predominant 
clasică. 


În calătoriile făcute cu profesorul în Oltenia nu se găseau arhive dar întâlnea biserici 
vechi. Cum vedea o biserică, întreba în ce sat era şi atunci ştia dacă biserica are vreo 
valoare istorică. Trecând printr'un sat din Dolj, Braloştiţa, N. Iorga ceru şoferului să 
oprească. Era ctitorită de Argetoieni, zicea el, de un bătrân ban al Craiovei, preciza 
anul şi împrejurările zidirii ei. Intrând în biserică s'a dus în altar, unde a descoperit o 
veche Evanghelie, pe care a răsfoit-o până a dat de o însemnare a preotului de pe 
vremea unei vizite turceşti prin ţară. Apoi a căutat o lumânare pe care a înfipt-o în 
vârful unei mucăriţe rugându-l să i-o ţie în josul unei inscripţii pe care o transcrisese 
cu un interes deosebit. Totul a durat cam un sfert de oră şi e de menţionat că atare 
scene se repetau cu zecile în cursul călătoriilor prin Oltenia. 


Într’o vară şi-a arătat dorinţa ca P. Șeicaru să-l însoşească într'o lungă excursie de la 
Turnu-Severin, Orşova, Baia de Aramă, Tg. Jiu, Bumbeşti şi apoi pe valea Jiului. ÎL 
interesa spaţiul unde a activat comandamentul generalului Dragalina în primul război 
mondial, ori cum ştia că maestrul a luptat în regimentul de Infanterie 17 Mehedinţi, 
găsea că era cea mai bună călăuză. Călatoria-pelerinaj a fost descrisă de N. Iorga în 
"România cum era până în 1918" (două volume, 1939 şi 1940), vom cita pasajul din 
cartea maestrului P. Șeicaru: 


“Trecând prin regiunile de supt munte, a căror tragedie mi-o descrie, emoţionat, un 
ofiţer al marelor lupte, scriitorul Pamfil Șeicaru, revăd Tismana, care-mi rezervă 
descoperiri: candele de argint date în amintirea boerului Vlăduţ, de la sfârşitul 
veacului al XVII-a şi, mai ales în uşa paraclisului, prefăcut din grajd de vite în capelă 
absolut nouă, având duioasa notă a vitraliilor dăruite în amintirea fiului mort în 
accident al lui Coşbuc, vechiul privaz de piatră a lui Nicodim ctitorul ... Sunt uşoare 
desemne înflorite de o linie dură, fără nimic din pompa celuilalt cadru de piatră, din 
secolul al XVII, care duce la biserica cea mare” (vol. I, pag. 44-45). 


lată şi fragmentul ce aparține de mărturia din războiul prim al marelui ziarist: “Cu ce 
încordată atenţie ma ascultat când reconstituiam bătălia de la Raşoviţa. Trecuseră 
aproape 20 de ani, dar impresia luptelor la care am luat parte rămăseseră neşterse, 
proaspete ca şi când pe acele locuri poposise sufletul nostru şi nu se mai putea 
deslipi. Eram cum este firesc, emoţionat când povesteam, simțeam parcă prezenţa 
camarazilor cu cari atacasem satul Raşoviţa. Şi profesorul se contaminase şi el de 
emoția mea, îi erau ochii aprinşi ca şi cum gândurile lui s'ar fi împărtăşit din elanul 
atacului dat de soldaţii români contra inamicului”. 


N. Iorga şi-a amintit că din satul Raşoviţa era generalul Raşoviceanu, i-a vizitat casa 
părintească, o casă mică de lemn, în curte se zbenguiau nepoţii generalului îmbrăcaţi 
în pitoreşti costume tărăneşti. El i-a povestit că la laşi, când sovietul de soldaţi al unui 
corp de armată rusesc, au vroit să aresteze familia regală şi să proclame republica, 
generalul Raşoviceanu în fruntea unui pluton de soldaţi a pătruns în sediul lor şi a 
arestat 300 de delegaţi care n'au îndrăznit să se opună generalului român, scund de 
statură cu mustaţa blondă, amintind pe Taras Bulba de Gogol. 


În acele momente, aflat atât de aproape de N. Iorga, maestrul îşi dă seama de anumite 
realităţi care în alte împrejurări nu-i apăreau atât de evidente: “Numai întovărăşind pe 
N. lorga pe aceste drumuri, am putut cunoaşte profunzimea iubirii lui de neam, 
intensitatea cu care participa la istoria poporului român, profesorul animator al unui 
adevăr sentimental, dar nu mai puţin, vital pentru existenţa neamului. Permanent 
verificam că imaginaţia lui era în serviciul patriei”. 


Ar fi interesant, comentează P. Şeicaru, ca un specialist să studieze vocabularul lui N. 
Iorga, el îşi exprimă nuanțele prin substantiv şi verb, nu prin adjectiv şi foseşte foarte 
puţine neologisme şi repune în circulaţie cuvinte uitate descoperite de el în cronici, în 
documente, în inscripţii sau însemnări pe marginea unor cărți bisericeşti. Forma de 


frazare ca şi prospeţimea vocabularului sunt în limbajul lui Iorga tipic ţarăneşti. A 
auzit pe mulţi politicieni vorbind ţăranilor, printre ei chiar pe Ion Mihalache, la 
alegerile din 1920 dar niciunul nu poseda vocabularul, argumentaţia pur ţarănească, 
aşa ca [orga în cuvântările sale. Şi autorul mai adaugă un gând privitor la 
esențialitatea firii lui N. Iorga: “Dar, spre deosebire de ţărani, cari sunt sceptici şi 
bănuitori dintr'o lungă şi dureroasă experienţă, N. Iorga era de o naivitate care îl 
facea victima facilă a oricui. Era de bună credintă şi se mânia grozav atunci când i se 
punea buna-credinţă la îndoială”. 


De o rară corectidine, N. lorga nu acorda banului nicio importanţă, idealismul lui era 
autentic şi la baza acţiunilor sale nu a stat niciodată interesul material. Era cumpătat 
la mâncare, rareori bea câte un pahar de vin sau din vremea studenţiei în Germania a 
prins gustul să bea un pahar de bere rece. Într'o zi l-a invitat pe marele ziarist să bea 
cu el o bere la Berăria Azuga, de lângă Teatrul Naţional. La plată căutându-se în 
buzunar a constatat că nu are bani destui în buzunar să achite consumaţia. L-a salvat 
coana Catinca, soția lui şi ea de faţă, profesorul trăgând concluzia că în ultimul timp 
toate s'au scumpit, din această cauză are întotdeauna bani mai puţini decât costă un 
lucru. 


Una din pasiunile acestui ascet al spiritului erau anticarii, în drum spre ei ades putea 
fi văzut cu servieta sub braţ, plină doldora de cărți. Anticarii îl iubeau şi de cele mai 
multe ori îi acceptau trocul stabilit de domnul profesor, în loc de bani pe alte cărţi, îşi 
dădea cărţile proprii. Scotocea prin rafturi până dădea de o carte ce-l interesa. Odată 
i-a arătat autorului nostru o primă ediţie din Rivarol şi una din Paul Louis Courier 
tipărită în 1828 la Bruxelles, se trudea să descifreze semnăturile pe cărţi pentru a şti 
cui aparținuseră. (Două ediţii rare: Rivarol Antoine zis conte de Rivarol (1757-1801) 
literat şi jurnalist francez, celebru pentru polemica sa viguroasă şi cuvintele sale pline 
de spirit. 


P.L. Couricre de Mere (1772-1825) polemist temut, cu înclinații helenistice, a tradus 
într'o limba elegantă pe Daphmis şi Cloe. Asasinat de proprii săi paznici de 
vânătoare. A rămas cunoscut şi prin corespondenţa sa de un aticism remarcabil). 


Merită să redăm ultimul paragraf scris pe măsura aleasă a întregii cărţi, inclusiv al 
capitolului pe care tocmai l-am dezbătut. lată-l: “După ce profesorul termina de 
cotrobăit, anticarul, scotea o carte veche românească, o ediţie rară, consultându-l 
asupra valorii. Ochii lui N. Iorga se iluminau de fericire, întorcea foile cu grijă plină 
de delicateţă parcă era eroul lui Anatole France din “Le crime de Silvestre Bonard”. 
Aprecia exact valoarea cărţii şi apoi adăuga o rugăminte, aceea de a o vinde 
Academiei Române. Acolo în cuprinsul strâmt al prăvăliei anticarului, se simţea 
fericit, ca un beţiv într'o pivniţă bine asortată. I se vedea bucuria în priviri, în 
agilitatea mâinii scotocind prin rafturi; nu-l interesa nimic din tot ce era în preajma 
lui: cărțile îl vrăjeau”. 


Ne mai rămâne, pentru a ne încheia scurta analiză să ne ocupăm de ultimul capitol al 
cărţii intitulat “N. Iorga exemplar unic al culturii românesti”. 


În 1939 P. Şeicaru intenţiona să scrie o antologie a pamfletului românesc şi l-a rugat 
pe Iorga să-i scrie prefața. Desigur ideea l-a entuziasmat, găsea că spiritul pamfletar 
al românilor era moştenit de la ascendenţa noastră latină. Cu acea ocazie, i-a vorbit 
despre pamfletele care abundau la romani şi i-a schiţat planul prefeţei care urma să 
fie un adevărat studiu introductiv la pamflet. Deci a strâns un bogat material şi în 
primăvara anului 1940 s"a prezentat profesorului să îl prezinte. Î-a expus planul 
cronologic al lucrării şi când l-a întrebat cu cine începe i-a răspuns că se înţelege cu 
“Arhondologia Moldovei”, de paharnicul Sion: un admirabil pamfletar cu vervă şi 
venin în călimară. 


Iorga l-a întrebat dacă a citit Arhondologia Moldovei, şi primind un răspuns afirmativ, 
îl întrebă cum de îndrăzneşte să-i ceară să scrie o prefaţă la o carte care la o antologie 
a pamfletului românesc îl menţionează pe porcul de Sion care îşi bate joc de 
Arghiropol, bunicul mamei lui? 


P. Şeicaru încearcă să-l apere pe Sion dar profesorul e de părere că Gheorghe Sion 
minte ca un porc, calomniază pe Arghiropol. Să admitem că Iorga în calitatea sa de 
ascet al spiritualităţii româneşti, de a cărui onestitate nimeni nu o pune în discuţie 
face deosebirea dintre pamflet şi calomnie ceea ce mulţi nu ştiu, trec aceste graniţe 
ale bunului simţ la care obligă cea mai elementară moralitate a scrisului. 


Orice argumentaţie se arată de prisos, chiar dacă Gheorghe paharnicul nu ar fi depăşit 
legile pamfletului, hotărârea lui N. Iorga e definitivă, nu va scrie o prefaţă dacă va 
menţiona pe Sion cu mincinoasa lui Arhondologie şi când autorul admite că nimeni 
nu-l va obliga să menţioneze portretul pe care i-l face Sion lui Arghiropol, replica nu 
întârzie să vină din partea lui N. Iorga: “Da, dar 'Arhondologia Moldovei' este o carte 
uitată şi menţionând pe Sion, reproducând din el, vei ispiti un editor să retipărească 
cartea, ca să-mi necinstească strămoșul, om de treabă şi învăţat”. 


Confruntat cu o logică de fer, lui P. Şeicaru nu i-a mai rămas decât posibilitatea de a 
renunţa la reproducerea din Sion pentru a avea prefața profesorului. Când i-a adus 
acest lucru la cunoştiinţă s'a bucurat din tot sufletul. Din păcate evenimentele ce-au 
urmat ne-a lipsit de un studiu scris de Iorga asupra pamfletului, el însuşi fiind un 
pamfletar de 

temut. 


Rămân gândurile maestrului în legătură cu atitudinea lui N. lorga privind răfuiala sa 
cu un personaj istoric, de unde îl scoate cu totul subiectiv: “În toate manifestările lui 
regăseam acelaşi amestec de capriciu, naivitate, bosumflări de copil răsfăţat şi de 
curat autentic idealism. Prin forma personală excesiv de impresionistă, prin mişcarea 
frazei şi prin culoarea ei, prin incapacitatea lui de a lua contact cu realitatea, N. lorga 
se definea ca un romantic. Şi chiar pasiunea de a scormoni cenuşa secolelor şi a 


însufleți texte din care viața de mult s'a stins, sunt trăsaturi romantice. 
Individualismul nepotolit al romanticilor, îndepărtat prin rigiditatea lui morală şi 
pasiunea senzuală a acestora. Iorga a schimbat-o în voluptatea curiozității 
intelectuale. Stilul, omul au fost tipici romantici. Spontaneitatea, mişcarea ideaţiei se 
simt la el strânse, mutilate de un stil exact scrupulos de factură clasică, exact ca la toți 
romanticii”. 


Şi, în continuare ni-l descrie pe N. Iorga, dincolo de instabilitatea manifestărilor 
exterioare, după felul cum se simţea în tovăraşia copiilor. Astfel la Veneţia în drumul 
pe care-l parcurgea de la Casa română până la Bibliotecă era însoţit de copii, acestora 
le spunea poveşti, le dădea bomboane, iar neastâmpăraţii ştrengari îl ascultau pe 
"bunul bărbos" care cunoştea atât de bine trecutul Veneţiei: “Era îndrăgit de acest 
oraş în care nu se auzia sunetul claxoanelor şi care da iluzia că timpul a trecut pe 
alăturea, lăsând pe fiecare să mediteze melancolic asupra trecutului bogat în fapte 
măreţe”. 


Autorului îi trec prin minte atâţia care au îndrăgit Veneţia, le-a plăcut să trăiască 
potolit şi să viseze, ca John Ruskin, în oraşul lagunelor a scris “Pietrele Veneţiei” şi 
“Repausul sfântului Marcu”. Nietzsche scria prietenului său Gast ca să-şi odihnească 
ideaţia lui mereu agitată, că iubea Veneţia cu limpiditatea chemărilor gondolierilor, 
iar noaptea cântecele pline de pasiune şi melancolie. Îi mai mărturisea lui Gast că are 
impresia că se află sub porticile cetăţii Efes unde Heraclit cel obscur dialoga cu 
discipolii săi, uitând agitația Grecilor şi neliniştile amenințătoare ale Asiei. 


Ori dacă Nietzche visa în Veneţia la meditaţiile filozofilor greci, N. Iorga căuta în 
Veneţia arhivele republicii unde era sigur că va găsi mărturii privitoare la istoria 
naţiei sale: “Nici frumuseţea plină de vrajă a Veneţiei, nici muzeele nu-l ispiteau, era 
dominat de o singură pasiune: să afle documente cât mai multe, pe baza cărora să 
facă cunoscută istoria neamului românesc. El cerea istoriei nu numai o precizare a 
fizionomiei poporului român ci şi un îndreptar al prezentului ... N. lorga şi-a 
mărturisit disciplina vieţii lui în aceste rânduri dintr'un discurs rostit în Decembrie 
1937 la Braşov: “Atunci când vii cu o idee, trebuie ca această idee să fi ieşit din 
sufletul tău, trebuie să fi închis viaţa ta întrânsa şi trebuie ca munca ta să fie împletită 
cu ideile pe care le reprezinţi. Întreaga lui viaţă s’a împletit cu o singură ideea, de a 
servi istoria neamului românesc.” 


Totuşi am da o interpretare ontologică, legată de destinul profesorului, reîntorcându- 
ne la scena cu copiii Veneţiei în care găsesc o semnificație mult mai adâncă. Legătura 
savantului cu copiii este una de structură sufletească, profesorul se simte mai bine în 
societatea lor ca a adulţilor, are o naivitate de copil, în ce-l priveşte nu e o metaforă 
că geniul rămâne de-a lungul întregii sale vieţi un copil. lar să ne gândim la prinţul 
Miuşkin din Idiotul de Dostoievschi, tocmai această nepotrivire cu realitatea vieţii i-a 
adus şi lui pierzania, recade pentru totdeauna în tenebrele bolii, pe când neînțeles de 
confrații lui adulți, sufletul de copil al lui N. Iorga i-a provocat moartea fiind asasinat, 
de nişte feţe negre ale istoriei neamului nostru. 


Se cuvine să dăm ultimul cuvânt autorului, Pamfil Șeicaru, omagiindu-l pe cel ce i-a 
fost şi lui un nobil model de luptă şi ideal în viaţă: “Un fenomen al vieţii intelectuale 
româneşti, un exemplar unic de energie spirituală închinată neamului românesc. 
Șovăielile caracterului nu scad din valoarea operii ... N. Iorga anahoret al unui cult, 
istoria României, rămâne în amintirea generaţiilor viitoare grandios şi neverosimil.” 


P.S. Cum bine se poate observa relaţiile lui Pamfil Șeicaru cu N. Iorga au fost mereu 
excelente, n'a existat între ei nici cel mai mic seism de neînțelegere, primul 
împărtăşea pentru profesor o nețărmurită admiraţie şi un respect deosebit, cartea de 
faţa dedicată lui N. Iorga este o demonstraţie clară ce nu mai cere nicio discuţie. La 
rândul său N. Iorga îl preţuia pe Pamfil Șeicaru mai mult decât pe oricine din jurul 
său, permițându-i să aibe legături cu oameni pe care el nu-i agrea (de pildă C. Stere) 
şi îi acorda cinstea de a-i fi călăuză în călătoriile din Oltenia. 


Nicolae Iorga nu şi-a ascuns sentimentele adică le-a manifestat în scris lăudând 
activitatea lui Pamfil Șeicaru imediat după război, în cartea “O viaţă de om”, despre 
pelerinajul lor la Rasoviţa a amintit în “România înainte de 1918” lucrare apărută în 
două volume în 1938-1939, pe când în 1940 urma să-i scrie prefața la o carte pe care 
Șeicaru o scria despre pamflet; deci N. Iorga nu avea nici un motiv să recurgă ori 
neloial nu se poate să se presupună că ar fi fost-ia acea butadă privind un şantaj, un 
etaj prin care Pamfil Şeicaru ar fi construit în 1938 Palatul Curentului. Deci avem de- 
aface cu o grosolană calomnie!!! Exact ca toate celelalte ce i s'au adresat, dar numai 
pe la spate. 


7. O falsă istorie literară 


Colegul nostru, Aurel Tita a înfraţişat câteva pagini mai înainte, activitatea de critic 
literar a lui Pamfil Șeicaru, îndreptăţită de cele trei predominante ale personalităţii 
sale: o vastă şi mereu împrospătată cultură; un ascuţit simţ de discernământ al 
frumosului în arta scrisului şi o sinceritate ce, exclude complezenţa. Publicăm spre 
exemplificare, articolul în care a prezentat cititorului “Curentului”, Istoria literaturii 
române a dlui G. Călinescu. 


7.1 Gh. Călinescu: Istoria literaturii române 


În toată aceasta perioadă vulcanică a istoriei, atenţia este confiscată de succesiunea 
evenimentelor militare, de înlănţuirea politică a acestor gigantice ciocniri de forțe, 
fără să mai rămână timp pentru observarea fenomenelor literare şi artistice. Cine mai 
are disponibilităţi pasionale să le cheltuiască într'o desbatere literară? Şi cei vechi 
observaseră că muzele tac cât timp durează larma bătăliei; cum ar mai putea să aibă 
glas, în această epocă de încleştare apocaliptică a unor forţe a căror opoziţie nu-şi află 
eşire decât în exterminarea învinsului? Fiecare caută să înţeleagă ceva şi nu izbuteşte, 
iar spaima îi sporeşte necontenit, evocând, ne imaginăm groaza vietăților 
contemporane unei treceri de la o eră geologică la alta. Experiențele trecutului 


alimentează judecăţile noastre. Confruntăm totdeauna ce se întâmplă azi cu ce s'a mai 
întâmplat cândva. De aci, starea noastră sufletească în faţa unor fenomene pe care nu 
le mai putem înţelege cu datele unei experienţe recente. Vrem să judecăm războiul 
actual cu învăţămintele culese din războiul trecut şi nu izbutim, ne încurcăm, suntem 
şi mai dezorientaţi. 


Intr'o asemenea atmosferă de tragică îngrijorare, cine se mai poate smulge spre a se 
refugia într'o desbatere literară? Cine afla liniştea necesară pentru atenta cercetare a 
unui eveniment literar? 


Chiar dl. G. Călinescu, atât de excentric în manifestările sale, nu a izbutit să 
scandalizeze suficient pentru a întreține în jurul volumului său, “Istoria literaturii 
române”, acea învălmăşeală de pasiuni pe care a urmărit-o. Câteva articole şi în 
câteva săptămâni “scandalul” a fost dat uitării. 


Orice atitudine excentrică este un artificiu de originalitate, voinţa de a provoca atenţia 
cu orice preţ, turburând monotonia judecăților acceptate, formând noui lozinci, un 
nou stil, respingând valorile admise, spre a aşeza pe soclurile gloriilor consacrate 
noui idoli. 


Maurice Barres, evocând începuturile literare mărturisea, cu o indulgentă ironie 
bucuria de a fi izbutit să “scandalizeze”, adică să smulgă fie şi sub forma unei 
furioase reacțiuni, atenţia pontifilor literaturii, ca să se ridice din anonimat. Dl. G. 
Călinescu păstrează o psihologie de debutant în metodele pe care le întrebuinţează, 
abuzul artificiului de originalitate. Maurice Barres se declara - fireşte la 20 de ani - 
gata de a proclama geniu pe cine-i recunoaşte talentul; dl. G. Călinescu, la 40 de ani, 
este gata să-ţi acorde un loc în “istoria literaturii române” dacă îi recunoşti geniul. 
Această ambiţie oarecum naivă de adolescent ne surprinde, fiindcă anii dau acele 
corective ale scepticismului tuturor entuziasmelor, ne coboară de pe înălțimile trufaşe 
ale absolutului, pe văile relativului. Or, dl. G. a rămas tânăr, de o surprinzătoare 
tinereţe în graba cu care lucrează, în suficiența afirmațiilor în siguranţa agresivă a 
formulărilor şi chiar în uşurătatea cu care poate falsifica o istorie literară. Dacă am 
socoti lucrarea dlui G. Călinescu doar ca un simplu fenomen literar, ca un roman, ca o 
piesă de teatru, un volum de versuri, sau chiar unul de studii critice, fără îndoială că 
nu ne-ar fi oprit atenţia. Dar o “Istorie a literaturii române” depăşeşte cadrul literar. 


DI. G. Călinescu şi-a luat unele măsuri de precauţie în prefață, insistând asupra 
caracterului lucrării “întâia istorie a literaturii române propiu zise”: “Nu intră în 
cadrul literaturii decât scrierile exprimând complexe intelectuale şi emotive, având ca 
scop (ori cel puţin ca rezultat) sentimentul artistic. Ca că proclame: “Niciodată Petru 
Maior nu va interesa pe literat. S'a făcut, deci, o pioasă confuzie între cultură şi 
literatură. Nu intră în cadrul disciplinei sale, “contribuţia adusă redeşteptării literare”. 
“Noi ne ocupăm numai de conştiinţa estetică.” Adică autorul îşi ia libertatea să 
izoleze creaţia literară de mediu, de moment, de rasă. Adică o istorie literară 


concepută ca un catalog de valori estetice, pe care le garantează cu semnătura sa dl. 
G. Călinescu. 


Vom căuta să examinăm dacă o istorie literară aşa cum o concepe dl. G. Călinescu 
este posibilă sau dacă nu cumva această metodă de izolare a fenomenului literar 
ascunde tendinţe cu totul străine de preocupările estetice, dacă nu cumva dl. G. 
Călinescu este un strateg al deghizărilor estetizante. Nefiind cu nimic atins de 
ierarhizările literare cuprinse în această “istorie a literaturii române”, pot judeca fără 
nicio pornire de adversitate, cu cea mai calmă obiectivitate. Şi voiu căuta să utilizez 
autorităţi critice, care prin ideile pe care le-au militat sunt foarte preţuite de dl. G. 
Călinescu. 


Vom cita din prefața scrisă de Victor Basch, la ediția franceză a volumului “D’Ecole 
romantique en France” (din ciclul “Marile curente literare ale secolului al XIX-lea”) 
de G. Brandes. Cum concepe istoria literară Victor Basch, autorul faimoasei cărți 
“Estetica lui Kant?” Istoria literară este în ultimă analiză, o operă psihologică, un 
studiu al sufletelor, un roman, o dramă, o operă istorică este o galerie de figuri, un 
“magazin de cugetări şi sentimente revelatoare a personalităţii autorului şi a mediului 
istoric în care a trăit. Cu cât sentimentele exprimate în opera de artă sunt mai 
importante, cu atât cugetările sunt mai mari şi comprehensive; cu cât caracterele sunt 
mai individuale şi mai reprezentative, cu atât valoarea operei este mai considerabilă, 
cu atât ne arată mai reliefat ceea ce, la un moment dat al istoriei, agită sufletele”. 


După această concepţie, istoricul literar va trebui să analizeze, cu toată 
scrupulozitatea, caracterele dramei şi ale romanului, melodiile şi armoniile poemelor 
lirice, ideile operei istorice şi filozofice. Apoi de la operă va trebui să meargă la autor 
şi să-l urmărească, plin de rabdăre, de la naştere până la moarte, de-alungul dramei 
sau comediei care i-a fost viaţa. Însfârşit va trebui să ducă ancheta mai departe, să 
situeze autorul în mediul său istoric, să-şi dea seama de pasiunile politice, de 
tendinţele sociale, de doctrinele estetice predominatoare, să măsoare acţiunea 
exercitată de mediu asupra autorului şi reacţiunea exercitată de autor asupra acestui 
mediu. Este, cum se vede, teoria lui Taine nuanţată de aceea a lui Sainte-Beuve. Între 
această concepţie istorică şi psihologică a criticei şi concepţia estetică sunt deosebiri 
profunde, de care Brandes îşi dă şi ne dă m limpede seama. “Estetic, o operă de artă 
este totul, valorând prin ea însăşi, fără contact cu mediul: ea are centrul în ea însăşi. 
Istoric, o operă chiar perfectă, este totdeauna un fragment desprins dintr'o urzeală cu 
reţeaua de nedesfăcut.” 


Fără îndoială, distincția dintre punctul de vedere istoric şi punctul de vedere estetic 
nu poate să fie absolută. Vine un moment în care istoricul este obligat să stabilească 
răspântiile dintre diferitele manifestări artistice ale unei epoci, să se întrebe pentru ce 
una o depăşeşte pe alta în admiraţia contimporanilor şi a posterităţii şi să hotărască 
dacă acest triumf este legitim. Cu alte cuvinte, criticul psihologic este şi el obligat să 
se preocupe de criteriul frumuseţii. 


Dar să-l părăsim pe G. Brandes, socotit ca maestrul literaturii comparate în Europa, şi 
să examinăm punctul de vedere al lui Remy de Gourmont, pe care criticul englez T.S. 
Eliot îl definea “Conştiinţa critică a unei generaţii”. Rémy de Gourmont a fost 
preocupat, în judecarea unei opere literare, exclusiv de valoarea ei estetică, aşa cum 
era firesc pentru un discipol al lui Mallarmé, pentru cea mai complexă sensibilitate 
contemporană, căreia 1 s'a dat în semn de omagiu numele de “Sainte-Beuve al 
simbolismului”. 


Or, Rémy de Gourmont, atât de sceptic în ceea ce priveşte durata unei judecăţi critice, 
socotind că rostul criticei este să împrospăteze pentru fiecare generație temele 
emotive ale operelor literare, scria: “fiecare secol este obligat să refacă cele mai 
frumoase şi mai venerate poeme, pentru a le putea citi, pentru a le simţi sau a le 
înţelege. Şi mai departe: “Sainte-Beuve ... luând tocmai sarcina, pe care secolul lui o 
aştepta, s'a apucat să refacă literatura franceză. Metodele lui sau mai bine zis metoda, 
căci nu există decât una singură, este împrospătarea motivelor. 


Cum se pot realiza aceste împrospătări ale însuşirilor emotive cuprinse într'o operă 
literară? Cum pot fi adaptate sensibilităţii contemporane vechile, uitatele arii? 
Printr'o familiarizare cu momentul în care a fost produsă o operă literară, refăcând 
atmosfera, sugerând climatul moral al acelei epoci. Pentru aceasta i se cere istoricului 
literar un foarte subtil regizorat, o vastă erudiție, un gust sigur (ca să distingă nuanțele 
sensibilităţii). Evident că o asemenea operă implică şi o mare iubire pentru trecut, 
căci această iubire înlesneşte înţelegerea, aruncă o lumină nouă asupra valorii literare 
socotite perimate, repune în circulație scriitori uitaţi, modificând chiar criteriile 
estetice ale contimporanilor. De bună seamă că volumele de critică ale lui Remy de 
Gourmont nu pot fi socotite o istorie a literaturii franceze, ci mai degrabă un fel de 
ziar al preferințelor lui literare, o confruntare a sensibilităţii lui cu operele studiate, 
confruntare care se arată învăluitoare în actualizarea unui scriitor. Pasiunea pe care o 
am pentru Rivarol, o datorez lui Rémy de Gourmont. Dar ce nobilă grijă are acest 
critic în precizia documentării, câtă pasiune pune în revelarea frumuseţilor ori în 
tălmăcirea armoniilor misterioase ale unei opere literare! Ai sentimentul unor priviri 
ce-au stăruit pe paginile unei cărţi, ce-au căutat cu iubire urma scriitorului în 
vălmăşeala vieții sociale. 


De altfel, în “Epilogues” găsim acest strigăt pe care îl recomandăm insistent dlui G. 
Călinescu: “Trebue să spunem, chiar dacă am fi obligaţi s'o spunem de o sută de ori: 
critica trebue sa fie pozitivă şi explicativă. Numai cei care iubesc să vorbească, nu cei 
care urăsc; căci ea este numai pentru cei ce înţeleg, nu pentru cei ce nu înţeleg”. 


Am insistat asupra lui Rémy de Gourmont fiindcă dl. G. Călinescu a avut intenția de 
a împrumuta ceva din criteriile estetice ale acestui critic şi din metoda lui Sainte- 
Beuve. 


Să vedem cum a alcătuit dl. G. Călinescu “Istoria literaturii române” cu o scară de 
valori cu o hartă precisă a acestor valori, care să înlesnească orientarea oricui. 


Mărturisirile făcute în prefaţă, discutabile în parte, dar în total de o perfectă ţinută 
critică, G. Călinescu le reneagă cu metodă, încercând o uluitoare operă de 
contrafacere a literaturii noastre. Este o istorie literară cu tendinţe, dar fireşte 
tendinţele încearcă să le acopere cu fardul criteriilor strict estetice. În definitiv, şi 
Taine în Istoria literaturii engleze, a avut tendinţa să-şi verifice teoria asupra creaţiei 
operei de artă “determinată de un ansamblu format de starea generală de spirit şi 
moravurile mediului”. Şi Bruneticre a marcat unele tendinţe în încercările lui de 
istorie literară. Deci, nu este o aşa de gravă scădere manifestarea unei tendinţe, când 
tendinţa determină o idee, o concepţie, o formă cu totul personală a sensibilităţii. Sunt 
tendinţe care pot fi discutate, care pot provoca o controversă, dar nu o suspiciune. Din 
nefericire, dl. G. Călinescu provoacă, prin tendinţele care străbat opera sa “istoria 
literaturii române” bănuieli, am fi îndreptățiţi să spunem chiar mai mult decât 
bănuieli. 


Nu putem cenzura interpretatea personală a istoriei literaturii noastre, am putea spune 
chiar că această contribuţie face farmecul unei opere de critică, valoarea ei. Dar în 
lucrarea dlui G. Călinescu se strâng prea multe şi stranii interpretări personale, toate 
orchestrate de aceeaşi tendință: minimalizarea scriitorilor a căror operă ar putea fi 
socotită străbătută de unele convingeri naţionaliste sau ignorarea lor. Pentru un 
intransigent al artei pentru artă, prezenţa unei tendinţe într'o operă literară este o 
gravă scădere. Ar fi, deci, logic ca în judecarea scriitorilor, dl. G. Călinescu să 
păstreze constant aceleaşi criterii. Dar, pe cât este de sever cu tendinţele naţionaliste, 
pe atât este de însufleţit faţă de tendinţele protrivnice. lată ce a provocat legitima 
pornire împotriva operei sale. 


Un exemplu: monografia lui Nicolae Bălcescu “Românii sub Mihai Viteazul”, această 
operă în care regăsim cadenţe inspirate demne de un Carlyle sau suflul epic al lui 
Michelet, istoricul literaturii române, o prezinţă astfel: “Scriitorul nu are talentul 
portretistic a lui Voltaire din “Histoire de Charles XII”, capacitatea de proecţie a 
evenimentelor. Totul e meticulos, înfocat, aglomerat, înghesuit ca în hronografule 
occidentale, cu momente patetice şi portretistice convenţionale”. O operă literară 
învechită chiar la data târzie când apăruse. 


În schimb, cum dispar toate aceste încruntări estetice când este vorba de C.A. 
Rosetti? 

Reproducând unele fraze ridicole, dl. G. Călinescu nu se sfieşte să scrie: “Cu toate 
acestea, îndreptând ortografia, rămânem în faţa unor fraze, desigur umflate, dar bine 
închegate, iar în corespondenţă chiar fine, elegante”. 


Dar se pare că dl. G. Călinescu îşi aminteşte de declaraţia de principii şi metodă 
cuprinsă în prefaţă când afirma: “Niciodată un Petru Maior nu va interesa pe literat. 
S'a făcut o pioasă confuzie între cultură şi literatură”. De aceea, a simţit nevoia unei 
justificări a prezenţei, cu atâta somptuoasă atenţie, a lui C.A. Rosetti care a jucat un 
mare rol politic în promovarea ideilor liberale, dar nu avea nici o calitate literară. Şi 
atunci inventează un C.A. Rosetti valoare estetică: “Nutrit cu bune lecturi din 


tinereţe, C.A. Rosetti nu are în poezie nimic de tehnician al artei. Metafora, cuvântul 
colorat nu-i sunt la îndemână. E un amator, dotat însă cu o mare uşurinţă de 
versificaţie, de o originalitate stranie a frazei chiar când imită (şi de obicei imită ori 
traduce). Nota lui esenţială este o încordare sentimentală atât de intensă, încât proza 
cea mai plată dă un efect liric surprinzător”... Vreţi o probă de proză cu “un efect liric 
surprinzător” la C.A. Rosetti? Iat-o: “Unei națiuni enervate, experienţa ne spune, 
trebue să i se sustragă sânge”... şi cam de aceeaşi calitate literară este toată proza lui 
C.A. Rosetti. 


Printre traducerile făcute de C.A. Rosetti se află şi poemul “Manfred” al lui Byron. 
Istoricul nostru literar face o descoperire într'adevăr senzațională: “Sar părea că 
Eminescu a luat ceva din acest Manfred al lui C.A. Rosetti ...”. Şi în elanul 
admiraţiei, află chiar capodopere în nişte uitate romanțe ale tribunului liberal: 


Tu-mi ziceai odată cum că pân'la moarte 
Dragostea ta toată mie îmi vei păstra, 
M’ai uitat pe mine, le-ai uitat pe toate 
Astfel merge lumea, nu e vina ta! 


Și în comentar dl. G. Călinescu, cumplitul critic, scrie: “Ca produs literar al 
hazardului această romanţă, este pentru poezia română ceea ce sunt "La liberta" a lui 
Metastasio şi Sonetul lui Arvers în literatura italiană şi franceză ori Menuctul lui 
Boccherini în muzică...” Nu inventez nimic, aflaţi la pagina 165 această neaşteptată 
emisiune de valori estetice. Totul e relativ: fiecare nație cu Sainte-Beuve-ul ei. 


Dar să mai descoperim şi alte ciudăţenii în valorificările estetice şi - prin derogare de 
la declaraţia de principii şi metodă din prefaţă în valorificările culturale. 


Vasile Conta? lată-l prezentat de dl. G. Călinescu: “Băiatul unui popă trece drept 
întâiul filozof român, ceea ce nu-i just decât dacă înţelegem că e primul care simte 
ispita de a construi un sistem. Conta spunea cu entuziasm şi prolixităţi de autodidact 
lucruri curente”. “Conta a fost un naționalist şi e regretabil că n'a încercat mai 
degrabă să găseasca o temelie metafizică (?) politicei lui. Totuşi, limba sa de idei e 
mai imaginativă decât a didactului Maiorescu şi conţine acea doză de haotic necesară 
construcţiilor ideologice”. Sumar, expeditiv, concludent, în 25 de rânduri dl. G. 
Călinescu fixează valoarea filozofică a lui V. Conta. Este adevărat că “prolixităților 
de autodidact ale lui Vasile Conta, istoricul nostru literar le preferă pe Cilibi Moisi 
care” a fost un Anton Pann, evreu. Vânzător de mărunţişuri prin iarmaroace, geniu 
oral fără ştiinţă de carte, el îşi dicta aforismele direct zetarului. Maximele lui sunt 
pline de un umor bătrânesc”. Şi evident, ne dă câteva maxime ale acestui genial 
filozof popular. “Cilibi Moisi mai bine preţuieşte pe un cinstit mort, decât pe un hoţ 
viu”. “Ce deosebire este între o roată de car şi un avocat? Roata strigă ca s'o ungi, pe 
avocat trebue să-l ungi ca să strige”. 


Ca un semn de aleasă preţuire, dl. G. Călinescu dă şi o fotografie (ocupă un sfert de 
pagină) a filozofului său favorit Cilibi Moisi. Fireşte, o chestie de valorificare 
personală şi dacă l-ar socoti chiar egalul lui Marc Aureliu, cine l-ar putea împiedica 
să-şi formulaze aprecierea? 


Am luat la întâmplare câteva prezentări din “Istoria literaturii române” a dlui 
Călinescu, pentru a vedea ierarhizarea valorilor stabilite de acest critic. Şi s'ar putea 
continua urmărind cum şerpuieşte, imprudenţă, o tendinţă de ostilitate împotriva 
oricărei afirmări naţionaliste. Uneori această adversitate utilizează chiar mijloace 
jignitoare. Vorbind despre volumul Geniu Pustiu al lui Eminescu, se dă fotografia lui 
Avram lancu: “un erou din Geniu pustiu”. Nobila, tragica figură a celui mai patetic 
erou al ideii naţionale turbură în chip ciudat pe dl. G. Călinescu şi în afară de 
fotografia decentă a lui Avram Iancu, se simte obligat să publice încă patru fotografii 
ale bietului învins al revoluției naționale, fotografii ce-l reprezintă în faza când 
ratăcea, cu minţile pierdute, prin munţi. Căror necesităţi de valorificări estetice îi 
răspunde dureroasa repetare a unor fotografii menite să ne evoce timpuri de umilinţă 
şi calvarul celui mai neprihănit erou al ideii naţionale? 


“Istoria literară este o istorie de valori” scrie în prefață dl. G. Călinescu, dar nu 
pricepem ce rost are prezenţa fotografiilor lui Avram lancu din epoca nebuniei, într’o 
succesiune de valori literare? Lăsăm întrebarea să cadă grea, ca o cumplită bănuială. 


Şi mai imprudent se prezintă încercările de deghizare ale aceleaşi tendinţe în 
literatura prezentată de la 1900 până în zilele noastre. 


În prealabil, amintim o foarte oportună recomandaţie a lui Sainte-Beuve: “Prima 
datorie a unui critic, primul adevăr de care se ţine seama în astfel de studii (studiul 
contimporanilor) este măsura şi nuanţa de ton, discreția amănuntelor, sentimentul 
totdeauna atent care domină totdeauna în raporturile dintre critici cu contimporanii pe 
care îi onorează şi îi admiră. Înainte de a fi oameni mari, pe care vrea să-i facă 
cunoscuţi, sunt pentru el, oameni pe care îi iubeşte.” 


Sunt foarte legitime aceste recomandări, dat fiind că o judecată definitivă suferă mai 
totdeauna o revizuire, oricât ar fi de sigur gustul literar al criticului; putând prinde în 
rezonanţa sensibilităţii lui toate formele de prezentare ale unei emoţii concentrate 
într'o operă, riscă să exagereze într'un sens, fie într'altul. “Criticul de meserie cu tot 
talentul pe care l-ar avea, este dominat de două virtuţi - sau două defecte dacă vreţi - 
prudenţa şi scapticismul. El se teme de entuziasm ca de o boală.” (Rémy de 
Gourmont: - Promenades litteraires). 


Or, tocmai în rândurile contimporanilor, dl. G. Călinescu îşi dă curs liber de 
manifestare tendinţelor sale de ostilitate față de orice scriitor de gândire şi 
sensibilitate naționalistă. E cuprins de un fel de frenezia, nu mai păstrează nici o 
măsură, uneori îngemănând naivitatea cu ridicolul. 


Că-l acceptăm sau îl respingem, N. Iorga domină, aţâţă mişcarea literară de la 1902 
până la 1914, şi chiar viaţa spirituală a ţării, până în ziua tragicei lui morți din 
Noembrie 1940. Acest neastâmpăr de viaţă intelectuală, acest genial provocator de 
curente este redus în “Istoria literaturii române” a dlui G. Călinescu, la trei pagini. 
Veţi spune o chestie de spaţiu şi de simetrie. Dar în aceeaşi “Istorie a literaturii 
române” dl. G. Călinescu află cinci pagini libere pentru a vorbi despre G. Călinescu 
(838- 842) îi prezintă coperta de la volumul său de poezii, precum şi un desen care ne 
dă genialul său profil. lată simetria acestui critic, iată, dacă vreţi, bufona sa inovaţie. 
În definitiv, ce să mai aştepte bietul om să-i rezerve alţii un loc în marea frescă a 
valorilor estetice? Se aşează în propria-i istorie literară. Este mai sigur şi mai 
confortabil. Marii pictori nu-şi făceau portretul într'un tablou printre zecile de 
personagii zugrăvite? Este adevărat că se retrăgeau pe planul al treilea, sfioşi dintr'un 
exces de modestie. Dar dl. G. Călinescu nu suferă de asemenea forme ale lipsei de 
curaj, este sigur de propria sa genialitate şi până să i-o situeze alţii, în istoria 
literaturii şi-o situiază singur. 


Acum o judecată literară asupra lui N. Iorga: “A citit mult din toate literaturile, a 
tradus şi a compus chiar schiţe de istorii literare şi cu toate acestea ai impresia că 
după Villani şi Commines, în literaturile italiană şi franceză, istoricul nu pricepe 

nimic, n'are măcar orientarea în "locurile comune a unui elev de liceu”. 


Sau: “E un om structural bătrân (ca şi Voltaire, de altfel, veşnic senil teribil) care n'a 
avut niciodată tinereţe şi care a îngrozit la 19 ani tocmai prin tonul de fantomă 
vindicativă.” Am putea continua citatele, dar dintr'o firească decenţă ne oprim. 


Mai generos sau mai hapsân, dl. G. Călinescu trece în revistă, rând pe rând toţi 
scriitorii contimporani, consultând în prealabil fişa ideilor politice militate, zelos să 
afle dacă nu cumva a manifestat cândva o atitudine protivnică evreilor - şi rezultatul 
acestei consultări hotărăşte valorificarea estetică. Mărturisim că este de o impecabilă 
fidelitate faţă de aceste criterii cu totul străine de “principiile de estetică”, dar 
confirmând existenţa unor tendinţe necontenit, prezente la fiecare pagină. 


Cu sprinteneală de condeiu, plin de culoare pe cât de rea credinţă, dl. G. Călinescu îşi 
potriveşte, după cum i-a fost comandat, mai ales prezentarea literaturii moderne. Are 
o cursivitate pretențioasă care nu poate acoperi lipsa de adâncire a temelor pe care le 
studiază; are o uşurină de foiletonist ce-şi satisface micile răzbunări de cafenea. Dacă 
nu căutăm o arhitectură serioasă a literaturii române, dacă ne este indiferent ce spune, 
ci ne preocupă cum spune, atunci cartea dlui G. Călinescu se poate citi ca un 
divertisment. 


Să nu căutăm însă obiectivitatea, metoda, urmărirea filiaților literare formarea unui 
curent literar şi evoluţia lui, şcolile care au dat varietatea creaţiilor literare, fiindcă dl. 
G. Călinescu este un grăbit şi ca orice om grăbit, ocoleşte greutăţile, nu stă să înfrunte 
obstacolele. 


Evident este mai uşor să schiţezi un portret caricatural al unui scriitor, deformându-i 
opera prin câteva citate prezentate perfid, decât să studiezi cu grijă cum poţi situa un 
scriitor în evoluția literaturii şi cum îi poţi cumpăni mai exact valoarea. Mai în toate 
istoriile literare spaţiul este din ce în ce mai restrâns cu cât te apropii de scriitorii 
moderni semn de prudenţă, de discretă mărturisire a relativităților noastre asupra 
valorii literare a operelor contimporane. Or, la dl. G. Călinescu este exact invers: a 
trecut grăbit peste tot restul istoriei noastre literare, ca să se răsfeţe spaţial, comentând 
şi valorificând ultimii douăzeci de ani. Zadarnic vei căuta să urmăreşti în istoria 
literară alcătuită de dl. G. Călinescu, revistele ce-au determinat fie anumite aspecte 
literare, fie şcoli şi curente. Nu-l interesează cum nu-l înteresează nici variatele faze 
ale curentelor dominante din literatura noastră. Un exemplu: Junimea şi 
“Convorbirile literare” urmărite în faza ascendentă, până la dominaţiamabsolută 
asupra literaturii noastre şi apoi reducerea treptată a înfluenţei pe la 1890 când 
urmează o epocă puţin cam confuză în ceea ce priveşte plastica tendinţelor. Este 
interesant de ştiut că la 1904, într'un volum “Junimea şi roadele ei” Al. Antimireanu 
face un sever bilanţ al Junimii, marcând în acelaşi timp şi roadele şi primele semne 
ale unei reacțiuni literare împotriva unui estetism sterp. 


Aceeaşi metodă s'ar fi impus pentru “Semănătorul”, pentru “Viaţa Nouă” de sub 
conducerea lui Ovid Densuşianu şi pentru “Viaţa românească”. Era un mijloc de a se 
explica evoluţia noastră literară, curentele ce-au străbătut diversele momente ale 
acestei evoluţii. 


DI. G. Călinescu dă dovadă de o completă lipsă de disciplină în clasarea materialului 
şi de o foarte slabă conştiinciozitate în ceea ce priveşte culegerea informaţiei. Un 
istoric literar este obligat să epuizeze subiectul, adică să nu-i scape nici un amănunt 
din producția literară a fiecărei epoci. Găseşti în cartea dlui G. Călinescu un 
dilentantism surprinzător la un profesor de literatură, o uşutinţă, o lipsă de răspundere 
pe care nu o acoperă măcar sprinteneala, inventivitatea talentului. Un critic poate să 
fie subiectiv dar să arate o pornire dezinteresată, o concentrată pasiune ce se 
deslănţuie într'o vehementă negație. Este cazul lui Barbey d'Aurevilly care în 
“Goethe şi Diderot”, îşi propune să demonstreze că Goethe este un scriitor mediocru. 
Dar ce vervă, ce inventivitate în avalanşa paradoxelor, ce splendid spectacol al unei 
porniri pasionale care dă fiecărei pagini noutate, interes, ţinându-te, în tot timpul 
lecturii, fascinat. La sfârşit te simţi clătinat în convingeri şi cauţi să-ți refaci 
certitudinile printr”o nouă şi mai atentă lectură a lui Goethe. 


Din nefericire, dl. G. Călinescu nu are nici porniri dezinteresate, nici puterea de 
fascinație a unui genial mânuitor de paradoxe. Portretizările sale cu tendinţe 
pamfletare au o vervă care nu depăşeşte obişnuitul decât cel mult, printr'o mare 
îngrijire literară. 


Nu credem dar este posibil ca “critica să fie cel mai subiectiv dintre toate genurile 
literare” fireşte în înţeles de tresărire a sensibilităţii în contact cu o operă, dar nu în 


sensul unui pretext de a falsifica prezentarea unui scriitor, de a contraface sensul 
organic al unei opere. 


O istorie literară subiectivă este, însă, un non sens. 


Acest non sens l-a ispitit pe dl. G. Călinescu, i-a animat scrisul, i-a străjuit la fiecare 
pagină rânduirea valorilor istoriei noastre literare. Calitatea subiectivității dlui 
Călinescu? O definesc tendinţele ce străbat această istorie literară. 


Evident că fiecare este liber măcar în sfera artei să afirme o opinie independentă, să 
emită necenzurat judecăţi estetice. Nimeni nu-i contestă acest drept dlui G. Călinescu. 
Atunci de ce a izbucnit furtuna adversităţilor? 


E simplu: din faptul că această “istorie a literaturii române” a apărut la Fundaţia 
regală pentru literatură şi artă, s'a tipărit la “Monitorul Oficial” în condiţii tehnice 
excepţionale - deci nu mai poate fi socotită ca o operă în afară de orice obligaţii de 
obiectivitate, fiind o lucrare comandată de o instituţie oficială. Datele problemei sunt 
în acest caz, complet schimbate. DI .G. Călinescu nu mai era liber să-şi manifeste 
subiectivitatea, sentimentele, resentimentele. Tainicele sale obligaţii trebuiau filtrate 
printr'o severă obiectivitate. “Fundaţia regală pentru literatură” impune un anumit 
stil, o anumită ţinută diametral opusă subiectivismului cu tendință al dlui G. 
Călinescu. A uitat cu o stranie lipsă a oricărui simţ de răspundere, cele mai 
elementare obligaţii, a abuzat de încrederea acordată, îngăduindu-şi toate falsificările 
cărora editura “Fundaţia regală pentru literatură şi artă” le dădea implicit, o 
consacrare oficială. 


Dar “Fundatia regală pentru literatură şi artă” are un director, pe dl. D. Caracostea. 
Cum a supravegheat această “Istorie literară” cu atât mai mult cu cât intra şi în 
specialitatea sa? De ce nu s'a simţit împins de curiozitate, dacă nu din obligaţie, să 
revadă textul coalelor ce se tipăreau? Suntem siguri că partea care-l privea, fiindcă dl. 
G. Călinescu vorbeşte şi de directorul general al “Fundaţiei regale pentru literatură şi 
artă”, dl. D. Caracostea a citit-o şi s'a declarat mulţumit că autorul îi fixează în istoria 
literaturii ca un critic “urmăritor de adâncime”, având ca preocupare de bază . 
descoperirea nucleului explicativ al operei, pe care îl găseşte în “personalitate”, în 
“individualitate”. Precum vedem, tot originalităţi menite să revoluţioneze critica 
literară. Or, când dl. G. Călinescu a găsit că dl. D. Caracostea are o metodă “capabilă 
să desăvârşească procesul de adâncire în sens genetic” plus ştiinţa cu care tot dl. D. 
Caracostea ştie să stabilească precis ca un mamoş literar “momentul genetic”, cum să 
nu găsească “Istoria literaturii române” mai presus de orice critică? 


La absenţa simțului de răspudere a lui G. Călinescu se adaugă complezenţa vinovată 
a dlui D. Caracostea. Noi întrebăm cine răspunde de actul oficializării unei “"false" 
istorii a literaturii române”, în care se manifestă o tendinţă antinaţională, o încercare 
de a falsifica ierarhizarea valorilor literare, prin optica interesată a dlui G. Călinescu. 


DI. G. Călinescu a impresionat prin uşurinţa cu care formulează, prin acea siguranţă 
agresivă a dilentanților utilizând un moment de mare criză a spiritului critic; de 
absenţa oricărui control intelectual. Câţi au avut răbdarea să citească “Istoria 
literaturii române” un volum de format mare, cu atâtea sute de pagini, tipărit cu literă 
mică? 


Este nevoie de o mare cheltuială de timp, de o migăloasă curiozitate, susţinută de o 
ageră atenţie. A lipsit şi curiozitatea, a lipsit şi acea serioasă disciplină de cercetare pe 
care o impunea lucrarea dlui G. Călinescu. Criticile formulate nu au avut nicio 
seriozitate, fiindcă nu oglindeau rezultatele unei cercetări, ci o grăbita răsfoire, de 
aceea au trecut neobservate toate fanteziile oarecum bufone ale acestui critic. Şi când 
rostim cuvântul fantezie o facem fireşte în sensul lui pejorativ. Cunoaştem în 
literatura mondială şi pe acei critici aşazişi fantezişti ori impresionişti cari fugeau de 
documentare sau se făceau că o dispreţuiesc şi pentru cari o carte nu era decât un 
punct de plecare, un pretext pentru a-şi desfăşura verva lor strălucită. E poate aceasta, 
critica cea mai dificilă, tocmai pentru că nu e adevărată critică, aceea care cere mai 
multă muncă, seriozitate şi conştiinţă, dar mai puţine daruri de la Dumnezeu. Pe dl. 
G. Călinescu l-a ispitit însă şi acest gen din care a prins numai procedeele, 
apucăturile, stilul exterior, măimuţărindul, pastişându-l, cu o comică şi penibilă 
vanitate. Şi din acest amestec de tendințe contradictorii, în care a năzuit să 
contopească pe Sainte-Beuve şi pe Taine, cu Jules Lemaître şi Anatole France, a ieşit 
acel hibrid ce se numeşte critica G. Călinescu. Nimic nu e mai grotesc, ca efect, decât 
efortul de a fi spiritual, grațios şi fantezist, când natura ingrată ţi-a refuzat aceste 
daruri. Nicio scuză nu e valabilă când trebue să acopere glume forţate şi neisbutite 
sau un humor de proastă calitate. Şi nu fără un sentiment de regret am parcurs 
paginile de portretistică şi de “badinaj” pur ale acestui critic care se căznia cu atâta 
stângăcie să evoce, să persifleze ori să amuze. Aveam impresia dureroasă că asistăm 
la schimonoselile unei bătrâne cochete, sulemenite, împlanglicate şi strânse în toate 
chingile arsenalelor de frumuseţe, pentru a parodia frăgezimea, gingăşia şi svelteţea 
epocilor ei de tinereță. Exercitându-şi modestele lui mijloace intelectuale asupra 
atâtor oameni de talent, dl. G. Călinescu a avut slăbiciunea să încerce pe alocuri să ne 
facă dovada că domnia-sa însuşi este un om de talent. Dar mostrele furnizate n'au 
reuşit decât să ne convingă de precaritatea stockurilor dumisale interioare. 


Am citit cu o rabdătoare atenţie “Istoria literaturii române” a dlui G. Călinescu, 
apărută în editura “Fundaţiei regale pentru literatură şi artă”. La sfârşit am admirat 
ceva, fără nicio reticenţă: îndrăzneala. 


Câte odată, îndrăzneala se mai cheamă şi neruşinare. 


Pamfil Șeicaru 


Note şi Comentarii 


Este un articol scris de Pamfil Șeicaru, după apariţia voluminosului tom al lui G. 
Călinescu (1941), probabil după ce provocase scandalul în urma căruia cartea a fost 
pentru scurt timp retrasă din librării. Maestrul mărturiseşte că a citit “Istoria literaturii 
române” de G. Călinescu, astfel că terminând lectura s'a hotărât să se adreseze 
autorului cu o dare de seamă întitulată “O falsă istorie literară”. 


De ce a făcut-o? În primul rând fiindcă pretindea un răspuns din partea unui 
intelectual aflat pe cealaltă barieră a vieţii. 


Dar, în general, atât o Istorie a literaturii române cât şi o Istorie a românilor fac parte 
din existenţa de fiecare zi a oricărui român autentic, de unde prin reacaţia dată 
constatăm, un lucru pe care nu-l pot înţelege specialiştii, când cred că cele două 
domenii le aparțin în mod exclusiv. 


Totuşi în cazul lui P. Șeicaru era vorba de un om care a debutat ca şi critic literar, 
nepărăsind acest domeniu nici după ce public preocupările lui, în aparenţă, au luat 
alte dicecţii. Aşa cum a scris, ziaristul Aurel Tita, activitatea de critic literar la P. 
Șeicaru a continuat, bazată fiind pe trei predominante caractere ale personalităţii sale: 
o vastă, mereu împrospătată cultură, un ascuţit discernământ al frumosului în arta 
scrisului şi o sinceritate ce exclude complezenţa. Se poate deduce că articolul de faţă 
e reprodus după unul apărut mai înainte în coloanele “Curentului” din păcate nu avem 
indicată data aparţiei sale. 


Subliniez, această lapidară şi bine fundamentată caracterizare a lui Pamfil Șeicaru, 
am demonstrat-o şi eu în cartea de faţă, calitatea sa de mare ziarist, de istoric şi de 
scriitor se datorează vastei sale culturi, simțului său de discernământ pentru frumos în 
cele dintâi în arta scrisului, dar e prezent şi în muzică şi pictură, şi sincerităţii cu care 
ştie să slujească, fără compromisuri, un ideal. 


Referinţa pe care P. Şeicaru o face la prefața scrisă de G. Călinescu la Istoria 
literaturii române, numită pompos de la origini, ne arată în câteva cuvinte că este una 
pur ideală nu corespunde prin nimic modului cum prezintă autorul practic, la obiect, 
istoria literaturii române. Afirmă că în cadrul literaturii nu intră decât scrierile ce 
exprimă complexe intelectuale şi emotive, având ca scop sentimentul artistic deci 
criteriul este în primul rând estetic. Istoricul literar stabileşte o scară de valori deci 
trebuie să fie critic şi obiectiv, din partea lui nu va neîndreptăți pe nimeni. Da 
importanţă documentării, a consultat operele complete ale autorilor, şi unde a existat 
a aprofundat studiul lor monografic. Nici tradiția, nici criteriul istoric nu vor fi 
neglijate. Ce va rămâne din atâtea pompoase promisiuni ne-o va arăta autorul “Unei 
false istorii literare”, cum o numeşte P. Șeicaru. 


La prima impresie, ultimul remarcă excentricitățile lui G. Călinescu întrebuințate ca 
artificii de originalitate, amintindu-i de M. Barres care la 20 de ani vroia să 


scandalizeze, numai să iasă din anonimat. Fără îndoială la 40 de ani G. Călinescu are 
psihologia unui debutant, îşi asigură originalitatea prin agresivitatea formulărilor şi 
uşurătatea cu care poate falsifica o istorie literară. 


Ca şi istoricii literari cu mentalități asemănătoare, pe care Călinescu nu-i citează, P. 
Şeicaru se referă la francezul Victor Basch, adeptul concepţiei istorice a lui Taine 
nuanţată de Sainte-Beuve şi la concepţia estetică a lui Brandes, după care estetic, o 
operă de artă este totul, valorând prin ea însăşi, fără contact cu mediul”. 


Se mai referă la Remy de Gourmont, cunoscut ca şi teoreticianul simbolismului dar 
care cere istoricului literar, iubire de trecut o vastă erudiție, un gust sigur şi puterea de 
a sugera atmosfera şi climatul specific ale unei epoci. Remy de Gourmont este de 
părerea că nu mai cei ce iubesc pot să şi înţeleagă, idee ce am propagat-o şi eu, 
susținut fiind de platonismul şi neoplatonismul florentin reprezentat de M. Ficino. 


Pentru P. Șeicaru, la G. Călinescu scara de valori e alcătuită cu evidentă tendinţă, 
negându-şi propria metodă: “Este o istorie literară cu tendinţe, dar, fireşte tendinţele 
încearcă să le acopere cu fardul criteriilor strict estetice. Prin stranii interpretări 
personale se manifestă aceeaşi tendință de a minimaliza convingeri naționaliste sau 
ignorarea lor. 


În susţinerea acestei teze aduce ca exemple pe N. Bălcescu, pe ridicatul în slăvi C.A. 
Rosetti, pe desfiinţatul, ca filozof Vasile Conta înlocuit cu Cilibi Moisi negustor de 
mărunţişuri, analfabet, şi aceasta tendință de ostilitate împotriva oricărei afirmări 
naţionaliste continuă cu publicarea fotografiilor lui Avram Iancu în perioada nebuniei 
sale şi denigrarea jignitoare neadevărată a lui Nicolae Iorga. Toate acestea sunt 
discutate în articolul respectiv nu mai insistăm asupra lor. Personal aş adăoga la cele 
selectate de P. Şeicaru, ceea ce scrie G. Călinescu în legătură cu o părere a lui 
Nichifor Crainic, publicată pe prima pagină dedicată lui şi ortodoxiştilor (p. 789): *... 
gânditorul (N. Crainic) decretează marxismul ca un izvor de ură titanică împotriva 
creştinismului. Judecând faptele senin, constatarea nu se verifică. Marxismul ca şi 
toate doctrinele de mentalitate evreiască, în unanimitate universaliste, păcătuiesc 
printr'o exagerare a ideilor de caritate şi de umanitate slăbind demnitatea şi 
instituţiile statule. Marxistul înţelege să refacă comunitatea primitivă creştina până la 
anularea firescului egoism individual şi național şi să aplice principiul milei şi al păcii 
până la abandonarea oricărei rezistenţe.” 


Prin rândurile de mai sus, G. Călinescu îşi compromite titlul de profesor universitar şi 
am spune că nu mai e vorba de o rea voinţă ci de prostie pur şi simplu. El ne prezintă 
marxismul ca o doctrină de mentalitate evreiască ceea ce e fals. Marx a fost evreu dar 
teoria sa era una revoluționară, adoptată de statul bolşevic rus, a cărui ideologie 
devine. Dovadă că ea nu e o doctrină evreiască, o avem în faptul că evreii au fost 
persecutați de Stalin întocmai ca neevreii, fiind victimele persecuțiilor din anii '30, de 
care se pare că emeritul critic nu a auzit. Marxismul e o învăţătură bazată pe ura de 
clasă şi pe o teroare dictatorială cum poate numai regimul lui Hitler l-a mai atins. Şi 


chiar în problema dată marxismul a fost ateu deci N. Crainic avea dreptate, nutrea o 
ură titanică împotriva creştinismului. 


Pe cine vroia să înşele G. Călinescu nu e greu de constatat când cartea lui a apărut în 
anul 1941, anul declanşării războiului contra Rusiei sovietice, (Iunie 1941) 
reprezentată de extravagantul Călinescu, drept un rai al milei şi al păcii pe pământ. 


Deci, Pamfil Şeicaru avea dreptate în ce priveşte ierarhizarea scriitorilor moderni pe 
criterii ce nu aveau nicio legătură cu valoarea în sine a artistului: Mai generos sau mai 
hapsân, dl. G. Călinescu trece în revistă, rând pe rând, toţi scriitorii contimporani, 
consultând în prealabil fişa ideilor politice militate, zelos să afle dacă nu cumva a 
manifestat cândva o atitudine potrivnică evreilor - şi rezultatul acestei consultări 
hotătrăşte valorificarea estetica! Să reținem, maestrul nu amestecă în această afacere 
niciun evreu, şi nici nu ar putea s'o facă, deoarece lucrarea a fost tipărită de editura 
Fundaţiei regale pentru artă şi literatură, condusă de cei mai neaoşi dintre români. Aşa 
dar, de vină erau excentricităţile autorului, de la început suntem avertizați de 
dilentantismul său juvenil recurgând la orice, chiar şi la problema evreiască, numai să 
ajungă să fie recunoscut ca geniu. Desigur vinovaţi erau şi cei ce l-au sprijinit, 
indiferent, chiar şi prin necitirea manuscrisului, cum ar fi fost directorul general al 
editurii D. Caracostea luat în focul criticii. Deşi nu a avut o participare directă la toată 
afacerea, editorul cărţii fiind amicul bun al autorului, Al. Rosetti, recompensat cu 
pagini nemeritate în “"obiectiva" sa Istorie a literaturii române de la origini”, el însuşi 
n'a scris mai mult de două pagini, în lunga sa carieră. Deci atitudinea lui P. Şeicaru 
nu poate fi considerată drept antisemită, deoarece un intelectual român se plângea 
altor intelectuali români că spiritul naţionalist e persecutat în propria lui ţară, unde a 
fi naționalist nu însemna să urăşti străinii, cum e interpretat astăzi, ci în primul rând 
să-ţi iubeşti ţara şi să-i aperi interesele. Este asta un păcat aşa de mare, permis marilor 
naţiuni, dar interzis, ca extrem de periculos naţiunilor mici cărora nu li se cuvine 
decât jugul noilor stîpâni după dictonul sănătos latin, Quod licet Iovis, non licet 
bovis! 


Și mai trebuie discutată o problemă foarte importantă. Când românilor li s'a impus 
unele măsuri de către nemți împotriva evreilor, ca darea afară din şcoli şi alte 
“epurări” de acest fel, poporul român, de la opincă la rege s'a simţit ofensat că aliatul 
neamțţ îl tratează ca pe o slugă care trebuie să execute ordinul. Pe lângă toate acestea 
relaţia dintre români şi ovreimea din România, nu era deloc de natură de a-i prigoni, 
din această cauză mareşalul Antonescu a refuzat predarea evreilor din România 
nemților şi astfel a salvat zeci de mii de evrei de la moarte sigură. 


Deci, de această nemulţumire a profitat şi G. Călinescu şi după cum bine se vede a 
primit un sprijin de sus, pentru a demonstra că noi românii nu avem şi nu am avut 
sentimente de dușmănie faţă de poporul evreu. Unde să mai punem, multele prietenii 
ce existau între scriitorii români şi evrei, astfel de raporturi nu sunt excluse de a-l fi 
ajutat pe G. Călinescu, dar sigur nu sunt esenţiale. Dar ar mai trebui să reținem că 
atare manifestații făcute cu nemţii prezenţi în ţara noastră, puteau să dăuneze în 


primul rând populației evreeşti, aflând de pildă absurditatea susținută de G. 
Călinescu, că marxismul este una din doctrinele de mentalitate evreiască. Deci în 
timp ce noi ne aflam angajaţi în războiul antisovietic, G. Călinescu făcea propagandă 
marxistă şi încă în editura Fundațiilor regale pentru literatură şi artă. 


Dar în acest context se mai poate pune întrebarea dacă nu şi la G. Călinescu ar juca 
un rol faptul că era copil din flori ceea ce nu ar exclude originea sa, eventual 
evreiască? Lucrul e demonstrat la marele Mihail Sadoveanu. Cu ocazia căsătoriei 
sale, cam în jur de 60 de ani, s'a constatat că numele lui este cel de Ursachi, aşa ca al 
mamei sale Profira, deci pe el ca şi copil mai mare, avocatul Alexandru Sadoveanu nu 
l-a recunoscut, presupunând că paternitatea lui nu era deloc sigură. Cu toate ca 
asemănarea cu fratele mai mic era izbitoare, fără îndoială aparţinea de viţa 
Sadovenilor, în sufletul scriitorului pâlpăia posibilitatea că tatăl său anonim să fi fost 
evreu, ceea ce explică de-acum exageratul său filosemitism, deşi acesta putea să fi 
fost dat de omenia pe care o avea atât scriitorul cât - şi bună parte din eroii săi 
moldoveni. 


Deci marea eroare a criticii lui Călinescu a fost acea de a fi introdus în istoria 
literaturii române criteriul de judecată politic, după el poţi să-l admiri pe Mihail 
Sebastian, dar dacă nu admiţi elucubraţiile lui Tristan Tzara, de care e plin opusul 
călinescian, chiar dacă nu eşti declarat antisemit, scazi cu ceva în gradul de 
valorificare estetică. După umila noastră constatare Călinescu nu a cunoscut 
sentimentul iubirii nici ca istoric literar, nici ca romancier, de unde a putut să lucreze 
planificat despărțind aprioric pe cei ce-i sunt buni de cei răi. Totuşi a avut iubire 
pentru propriul său eu, până a se ocupa de activitatea lui în propria sa istorie literară, 
demonstrând o îndrăgire de sine, în general cunoscută ca un act de narcisism. 


Și ar mai fi să adăogăm că aşa cum se întâmplă omului care se află pe drumul 
adevărului, Pamfil Şeicaru a avut câteva intuiții profetice în ce priveşte anumite 
evoluţii literare postcălinesciene. Astfel la un moment dat scrie: “Dacă nu căutăm o 
arhitectură serioasă - dacă ne este indiferent de ce spune, ci ne preocupă numai cum 
spune, atunci cartea dlui G. Călinescu se poate citi ca un divertisment”. 


lată că dl. Nicolae Manolescu, politician în literatură şi literat în politică, după ce a 
mutilat în mod grav literatura noastră veche, intrând în ea cu toptanul dilentantului 
amator, declară, împreună cu câţiva ciraci de-ai săi, pentru a stăvili odată pentru 
totdeauna criticile aduse dascălului lor G. Călinescu, că au ajuns la concluzia, pentru 
ei este important nu ce spune Călinescu ci cum o spune, dând ca de la sine noua 
definiție a literaturii, după dânsii, lipsită de orice arhitectură serioasă nu e decât un 
simplu divertisment, exact aşa cum o prevedea Pamfil Șeicaru în caz că 
dilentantismul excentric al lui Călinescu va face şcoală şi elevi, la noi. 


Intr'un alt loc, aproape de final li se aduce reproşul exegeţilor literați că au comentat 
cartea în grabă, “de aceia au trecut neobservate toate fanteziile oarecum bufone ale 
acestui critic”. Ne uimeșşte că numai din scrisul său, directorul Curentului a sesizat 


înclinația lui G. Călinescu spre bufonerie, una din stările cele mai agreate de el era 
acea de a fi bufon, mai precis de a face pe bufonul. 


Oricine a avut ocazia să-l audă pe “marele critic şi scriitor” citind din ultima lui piesă, 
Ludovic, nu ştiu al câtelea, şi îi va fi rămas şocat de arpegiile false ale vocii sale 
urcând de la un bas frivol la o voce cantabilă, legănată de o gondolă găurită pe o 
parte, sare la un pizzicato scos de o pisică mieunând a foame apoi tremoloul se 
prelungeşte ca de vioară dezacordată ca s'o ia de jos iar, în acelaşi ritm de fond behăit 
al unui berbec a cărui voce e pe cale să se schimbe şi aşa o dă pe tot parcursul citirii 
textului cântec de ţârcovnic ieşit la pensie. Dar cea mai nostimă întâmplare ne-o 
povesteşte tot amicul său Al. Rosetti. G. Călinescu se internase în spitalul de nebuni 
din Sibiu, vestit pentru cazurile sale potrivite gabaritului ce-l are. Vizitându-l, 
prietenul său îl scoate la plimbare pe aleile spitalului, intrigat că nu constată nicio 
tulburare mintală, colegului său. La un moment dat acesta se opreşte, îşi duce batista 
albă la gură şi tuşind i-o prezintă anxios: “Nu vezi, scuip sânge?” E de prisos să mai 
adaug că batista era la fel de albă ca înainte. Dar bufonul Călinescu şi-a făcut datoria 
întrând în rol atunci când credea el că era nevoie. 


Cu un simţ critic deosebit, P. Șeicaru îl încadrează pe G. Călinescu între criticii 
fantezişti sau impresionişti, adoptând un stil exterior, iar din amestecul de tendinţe 
contradictorii a năzuit să contopească pe Sainte-Beuve şi pe Taine cu impresioniştii 
Lemaître şi Anatole France, ieşind acel hibrid numit critica G. Călinescu. 


Și încheie astfel: “La sfârşit am admirat ceva, fără nicio reticienţă: îndrăzneala. Câte 
odată îndrăzneală se mai cheamă şi neruşinare”. 


Pamfil Şeicaru nu l-a uitat pe G. Călinescu până la moarte, scriindu-mi în penultima 
sa scrisoare despre “O falsă istorie literară”, şi îmi declara că neruşinatul critic nici nu 
i-a răspuns. Cu memoria sa impecabilă îşi aducea aminte destul de bine de conţinutul 
articolului său, în care nu a scris decât adevărul prea puţin luat în seamă astăzi în 
literatura română. 


Nu a regretat nimic, nu avea ce retracta, de altfel tot ce a pus pe hârtie cu acea ocazie, 
a scris-o cu o seninătate deosebită aşa cum nu o posedă decât acel ce este în 
stăpânirea unei obiectivități incontestabile. 


Trebuie să recunoaştem că din toate punctele de vedere Pamfil Şeicaru îi este superior 
lui G. Călinescu şi sigur într'o zi i se va da dreptatea meritată. 


8. G. Călinescu: Istoria literaturii române de la origini 
Ed. Nagard, Milano, 1981 


Încă de la începutul exilului meu în Germania, la scurt timp după instalarea mea la 
Giessen, l-am rugat pe tata să-mi trimită Istoria literaturii române de la origini de G. 
Călinescu, pe care o avea în vasta lui bibliotecă şi împreună cu o serie de alte cărți 
erau sortite să mi le lase moştenire. Printre acestea ea îmi stătea la dispoziţie s'o 
citesc de la vârsta de 14-15 ani şi nu mi-e ruşine să recunosc pe-atunci şi ceva mai 
târziu, pur şi simplu autorul mă fascina. Nu mai că eu nu vroiam să rămân la 
entuziasmul necontrolat al copilului şi adolescentului - aşa ca Ovidiu Cotruş care la 
50 de ani se recunoștea acelaşi fidel admirator al lui Călinescu, ca la 15 ani - din 
această cauză aveam nevoie să recitescmasiva lucrare, pentru a-mi verifica părerile 
după atâta timp de despărţire. Dar tata nu a putut să-mi satisfacă dorinţa fiindcă după 
legile comuniste nu se puteau expedia în străinătate pachete cu greutatea peste 10 kg 
cât cântărea respectabila lucrare. 


Se va înţelege deci, că atunci când am aflat de intenţia editurii Nagard din Milano că 
are intenţia să reediteze cartea lui G. Călinescu m'am înscris printre abonaţii din 
străinătate pe lista acelora ce vroiau să o aibe. La termenul dat, cred în 1981, am 
primit cartea în fascicole motivându-se că alături de cartea din 1941 se vor adăoga tot 
în fascicole o serie de pagini redactate ulterior de autor. 


Cartea costa 50 de dolari, ceea ce în 1980 nu a fost tocmai ieftin avându-se în vedere 
că era vorba de o simplă recopiere a textelor şi fotografiilor dar aşa era dl. Drăgan nu 
vroia să piardă în nicio afacere, ori legatul cărţilor l-ar fi costat o avere, şi în forma 
actuală intra la socoteală şi distribuirea gratuită a unor cărţi, ori nici la acest capitol, 
capitalistul nu vroia să înregistreze nicio pierdere. 


În continuare, voi insista asupra paginilor răzlețe ale cărţii, prin care oricine își va 
putea da seama cam cum s'a realizat această reeditare a Istoriei literaturii române de 
G. Călinescu, bineînţeles pe noi nu ne interesează partea economică, materială ci 
modul de comportare a intelectualilor literați sau nu, participanţi la acest eveniment 
socotit în primul rând de ei, de-a dreptul epocal. 


Ne atrage atenţia prima pagină intitulată “Călinescu Mit şi realitate”, cu un articol 
semnat de Iosif Constantin Drăgan, intitulat Ediţia princeps. 


De la început consider că nimic nu e mai potrivit pentru “genialitatea” călinesciană 
decât mascarada oferită de Iosif C. Drăgan şi ciracii săi, inclusiv publicarea 
fotografiilor celor doi editori ai primelor două ediţii ale cărții lui G. Călinescu, Istoria 
litetaturii române de la origini, deci Al. Rosetti şi personajul nostru milanezo-lugojan, 
I. Drăgan. 


Ar fi ca o răzbunare a sorții că Al. Rosetti, filolog cam neproductiv în lingvistică, 
asumându-şi răspunderea să publice cartea lui Călinescu în Fundaţia regală pentru 


literatură şi artă în 1941, deci ca un act mai mult decât discutabil, să stea alături cu un 
anonim absolut în literatură, de altfel noi credem că e tot ce merită acest sforar de zile 
mari, Al. Rosetti. 


Dar dacă pe ultimul de bine de rău, îl putem identifica printre specialiştii vremurilor 
sale, ne punem întrebarea în ce calitate vorbeşte acest Drăgan, în ce disciplină e 
profesor şi dacă nu cumva şi-a procurat acest titlu adhoc, prin banii pe care îi posedă, 
devenind totodată, căci fără aprobarea lor nimic nu mişca în România, prietenul şi al 
familiei Ceauşescu. 


Unii susţin sus şi tare, eu nu pot să mă pronunţ în această problemă, nu posed date 
precise dar ceva pare să fie adevărat şi anume că celebrele sale lucrări de tracologie 
sunt concepute de un grup de negrii, specialişti din ţară. 


Din foarte multe puncte de vedere această a doua reeditare prin fotocopiere a Istoriei 
literaturii române de G. Călinescu, definită ca mit şi realitate, ameninţă să devie o 
unică farsă românească, de proporţii pe care nici marele Caragiale nu şi le-ar fi putut 
imagina. Pentru a-i gusta comicul tragic, fie şi de bâlci, să redăm lăcrămaţia lui Geo 
Bogza, publicată în România literară nr. 22/28 Mai, 1981: “Abia săptămâna trecută - 
toate s'au îngrămădit săptămâna trecuta - am avut privilegiul, să mă conving cu 
proprii ochi de o faptă incredibilă ce-mi fusese semnalată mai de mult, înlocuirea 
unei fotografii care înfățişa un scriitor ce nu era pe placul editorului şi al consilierilor 
săi, cu un desen batjocoritor în “Istoria literaturii române” de G. Călinescu, 
reprodusă, prin procedee xerografice, în străinătate, de către editura Nagard ai 
fundației Europene Drăgan. De la moartea autorului n'am contenit să pledez, pentru o 
asemenea reeditare a monumentalei lucrări, singura măsură să-i păstreze flagranta 
originalitate, dar nu mi-am închipuit vreodată că imaginea pe care i-a fixat-o 
Călinescu - cu atâta pasiune a detaliilor - poate fi cu atâta patimă falsificată. Istoricii 
literari ai timpului de faţă, vor avea despre ce să vorbească.” 


Nu e greu de constatat în ediţia fotocopiată al lui Iosif C. Drăgan, poza lui Geo Bogza 
(p. 806), îi arată chipul împodobit cu lungi urechi de măgar. Dacă ne reamintim că 
poseda o statură înaltă i-am găsi expresia într'un măgar ce se distingea de oile sale, în 
acest caz, maestrul între ciracii săi de la România literară, pe aceştia din urmă nu-i 
mai numesc. Academician ajuns printr”o singură carte îngustă, Cartea Oltului că altfel 
nu ne-am închipui că ar fi contribuit la această săltare, volumul său întitulat Jurnal de 
sex, ceea ce-l face înainte mergătorul poeziei scabroase, pornografice de azi. Mai 
mult a contribuit cu ataşamentul său la curentul avangardist în care s'a născut şi tot 
aşa îi spune, supravieţuindu-l. A contribuit şi faptul că în războiul civil din Spania a 
fost reporter de partea republicanilor, dar şi-a exercitat funcția în Franţa dincoace de 
Pirinei, aşa că nu l-a putut cunoaşte pe Hemingway, alt reporter dar american, 
republican (citeşte comunist) participant la războiul civil din Spania ca şi Malraux de 
altfel. În ce priveşte poza cu pricina, noi am crede că este un artefact de fotocopiere 
cum nu rar pot să rezulte, forme încă mult mai curioase. 


În ce priveşte articolul “Editia pribceps” I.C. Drăgan se arată străin de subiectul dat, 
abea acuma citeşte cartea lui G. Călinescu, până atunci doar a auzit vorbindu-se de 
autor deci îşi dă cu părerea fiind propriuzis în totală necunoştiinţă de cauză. 


Subliniază că a fost invitat la Institutul de Istorie şi Teorie literară, unde directoarea 
dna Zoe Dumitrescu Buşulenga l-a onorat cu titlul de membru onorific al 
respectivului Institut, atrăgându-i-se atenția că titlul îi dă drepturi dar şi datorii. Aici 
dna Buşulenga se înşală asupra mărinimiei dlui Drăgan, cunoscut în exil ca foarte 
precaut cu cheltuielile sale zilnice. La Madrid trăia o bună cunoştinţă a lui, Georgel 
Demetrescu, odinioară bun economist, în ultimii ani a dat în patima beţiei. El i-a dat 
sfatul prietenului său mai tânăr, Drăgan, să între în exploatarea petrolului (din aceasta 
cauză exilaţii îi spun şi găzaru) în care a avut succes şi în curând a ajuns omul cu 
bani, ştiut, în primul rând de români. La moartea lui Georgel D. cei din jurul lui, în 
numele prietenului lor decedat i-au cerut lui Drăgan să-i ajute fiindcă răposatul nu a 
lăsat nimic în urma sa. Pe lângă toate pe cei doi îi lega apartenenţa la mişcarea 
legionară şi întradevăr Drăgan le letrimise, ... câțiva dolari. 


Prigoana lui Călinescu sub comunişti era inventată de dl. Drăgan în persoană, 
inclusiv faptul că trebuia să intervină până la Şeful Statului ca să îi fie lucrările 
publicate. Se vede că dl. profesor nu citise romanele, cel puţin cele de sub comunişti, 
Bietul Ioanide şi Scrinul negru. 


În primul rând Călinescu ni-l descrie pe Ioanide ca pe un tată monstruos când nu arată 
niciun regret că fiica lui Pica moare împuşcată lângă un şef legionar, iubitul ei 
Grigorcea, iar Tudorel, fiul său e condamnat la moarte tot ca legionar şi în timp ce 
acesta îşi trăieşte ultimele zile ale vieţii, Ioanide îi citeşte jurnalul, pe care-l 
subliniază cu creion roşu de parcă ar fi avut în faţă o teză oarecare. Acest Ioanide 
sigur nu are sentimente umane, nu ştie iubi. Am pomenit despre acest aspect şi în altă 
parte. 


Pe când, în Scrinul negru ataşamentul său faţă de orânduirea comunistă este totală, 
astfel că în ultimii săi ani de viaţă, din toate punctele de vedere, G. Călinescu devine 
una din statuile intangibile ale regimului comunist. 


Şi aceste romane ar fi trebuit să-l mişte pe fostul legionar Drăgan, când în “bietul 
Ioanide” se omoară camarazi de-ai lui, ca pe bandă rulantă. Dar I.C. Drăgan trecut în 
tabăra comuniştilor şi-a renegat nu numai pe fostul său sfătuitor Georgel D., dar şi 
întregul său trecut legionar. Se ştie că dl. Drăgan a ajuns să se simtă atât de puternic 
încât l-a dat în judecată pe un exilat care l-a făcut legionar, când el a fost get-beget 
legionar. Desigur a pierdut procesul în faţa evidenţei şi a mărturiilor depuse de unii 
din foştii săi camarazi. 


Condus de interesul propriu şi de puterea ce i-o dădeau banii, ce nu-i exclus că ar fi 
putut fi şi româneşti, după dictonul că banii nu au miros. La un moment dat bogătaşul 
Drăgan şi-a dat seama că nu are copil să-l moștenească deci a început să găsescă un 


prilej de a-şi împlini şi acest vis. Treburile s'au aranjat cu o doamnă - am cunoscut-o 
personal, ea mi-a povestit cele ce relatez acuma - care i-a pus la dispoziţie propria 
fiică, nu greu de convins după viaţa liberă pe care-o ducea. Deci, s'a aranjat o 
întâlnire, poate şi mai multe, în cursul cărora cei doi s'au împerechiat, ca pe urmă 
după ce-au dat rod să nu se mai cunoască. Astfel, dlui Iosif C. Drăgan i s'a născut un 
băiat, mama lui duce o viaţă alături de el, de vis iar găzarul, mai ales în lunile de vară 
îşi poate vedea odorul şi să călătorească împreună pe mare, cu jahtul. 


Reîntorcându-ne la cogitațiile lui Iosif Drăgan nu numai din Ediţia princeps, uşor se 
poate constata că ideile şi preferinţele sale nu au nimic comun cu cele ale istoricului 
literar, G. Călinescu. Pentru acesta din urmă în prefața sa ideală, pe care nu o respectă 
în cuprinsul lucrării, tradiție înseamnă, clar definită “adevărata critică ce îşi stabileşte 
scara de valori în cuprinsul literaturii sale” sau “oricât de spontane ar fi actele de 
creaţie, ele profită de experienţele trecutului şi se produc mai bine în mediul 
tradiţional” nu au nicio legătură cu tradiționalismul lui Iosif Drăgan “pornit de la 
rădăcinile naționale, pentru a arăta că arborele ce se numeşte Europa are fructe, dar se 
hrăneşte din solul tuturor ţărilor din cuprinsul continentului, să recunoaştem, cei doi, 
ca perechea din Cântăreaţa cheală a lui E. Ionescu, vorbesc două limbaje total 
diferite, prin paralelismul lor, menite să nu se întâlnească niciodată. G. Călinescu se 
referă la teoria organicistă a lui Spengler pe care desigur nu-l citează, totuşi, tradiţie 
în concepţia lui Călinescu, foarte de departe joacă rolul specific al spiritualităţii unui 
popor, acestea trebuiesc sesizate de un critic şi nu tradiția propriuzisă cum o vede 
Iosif Drăgan bazată pe idei naţionale, diminuate cum am văzut de celebrul critic. 
Teoria lui, practic însă e falimentară când pune înaintea lui Bălcescu, V. Conta şi N. 
Iorga pe poetul C.A. Rosetti sau pe filozoful Cilibi Moise. În acest sens afirmaţia lui 
Drăgan e total gratuită, când susține că G. Călinescu este un om modern, anticipând 
multe din ideile care au făcut carieră în Apus, în vremea din urmă, fapt care explică 
de ce n'a fost înţeles în epocă, de ce a atras asupra sa atâtea vrăjmăşii, de ce azi până 
şi inamicii de odinioară recunosc adevărurile pe care le-a slujit. 


Aşa grăieşte un nou Zarathustra care nu-i familiarizat cu problemele de cultură, 
oarecum încurajat de atitudinea lui Călinescu, care refuză în celebra sa prefaţă să dea 
un nume de critic apusean, lăsând impresia că expune o teză nouă, originală. Dar 
pentru cei cu pregătire în materie, cum a arătat P. Șeicaru în mod evident, 
primordialitatea factorului estetic în artă a fost susținut mult înainte de Călinescu de 
un Brandes sau Rémy de Gourmont, plecând de la acest criteriu Călinescu încearcă 
să-şi fundamenteze impresionismul prin tot felul de formule fanteziste, totuşi până la 
urmă nu devine un critic modernist adică oricât l-a publicat pe Tristan Tzara şi 
partizanii săi, evident a făcut-o din excentricitate şi originalitate cu orice preţ, el nu 
trece Rubiconul, rămâne despărţit de cei ce-au realizat aşazisa marea revoluţie de la 
începutul secolului al XX-lea din care s'a născut arta modernistă a cărei funcție după 
Heidegger, este de a distruge şi nimic mai mult. 


Cât de acceptate sunt ideile de odinioară ale lui Călinescu, ne-o arată discuţiile 
încinse dintre specialiştii puşi în faţă cu problema reeditării istoriei literare a lui 


Călinescu, în ţară, în paralel cu cea pe care de a fi realizată de Iosif Drăgan la Milano, 
deci în străinătate. Majoritatea istoricilor literați au ajuns la concluzia că respectiva 
carte poate să apară doar dacă ar fi omise anumite părţi, şi nu puţine, ceea ce pentru 
partizanii lui Călinescu a apărut ca o adevărată catastrofă. Şi cum relatează I.D. Bălan 
pe-atunci omul de casă al lui Ceauşescu, cei interesaţi au intervenit la marele dictator 
care a dat dispoziţii ca respectiva lucrare să apară aşa cum a scris-o autorul. lată-l pe 
unicul G. Călinescu la cheremul unor străini de literatură, cum erau, fără să fie 
denigraţi, atât Nicolae Ceauşescu cât şi Iosif C. Drăgan. Mă întreb, de ce nu le-a venit 
ideea sănătoasă dlor literați să publice textul călinescian fără nicio modificare, dar să 
fie însoţit de nişte note în care să se evidenţieze, cu toată rigoarea ştiinţifică, 
aberaţiile nenumărate ce le conţine “Istoria literaturii române de la origini până în 
prezent” de G. Călinescu; doar pe această muncă se va putea declara această lucrare, 
frumoasă, dar reprezentând idei impresioniste, de cele mai multe ori fanteziste, ale 
autorului, bun romancier dar total ratat (expresia e des întrebuințată chiar de 
Călinescu) ca istoric literar. Nu mai în acest mod se va spune însfârşit adevărul despre 
o carte ce nu se cere să fie scoasă din analele literaturii dar aşezată acolo unde îi este 
locul, printre producţiile subiective ale unui spirit nu lipsit de talent dar care şi-a 
greşit menirea, rătăcindu-se printre oamenii ce caută a deie o bază, aşa numitei, 
ştiinţe a literaturii. Atunci vor fi satisfâcuţi atât profesorul D. Popovici, profesor de 
literatură modernă română la Cluj, care i-a făcut lui G. Călinescu un portret just, 
preţuindu-i calităţile de romancier, deloc pe cele de istoric literar, şi tot atâta şi Pamfil 
Șeicaru cel care a dat cea mai potrivită calificare istoriei literare a lui G. Călinescu 
numind-o, fără a greşi, O falsă istorie a literaturii române. 


Dar în continuare, losif C. Drăgan nu se dă la o parte să-i atribuie lui Călinescu, idei 
proprii, punte pentru el de a propune unirea valorilor (comuniste se înţelege, din ţară) 
cu cele din străinătate care în ultimele decenii s'au impus pe plan european şi nu pot 
fi ignorate în România de astăzi şi citează pe: Mircea Eliade, Vintilă Horia, Emil 
Cioran, Eugen Ionescu, G. Uscătescu, Al. Ciorănescu, Silviu Crăciunaş, C. Michael- 
Titus, Petru Dumitriu şi atâţia alții. 


Dar referinţa făcută ne demonstrează că Iosif Drăgan amestecă intenționat negrul cu 
albul, adică alături de personalităţi incontestabile ale exilului, citează pe G. 
Uscătescu, Petru Dumitriu, C. Michael-Titus, cunoscuţi colaboratori ai regimului din 
Bucureşti. Pe cel din urmă, l-am cunoscut cu revista Convergenţe sub braţ, încercând 
să racoleze pe intelectualii din exil conform principiilor lui I. Drăgan, să se unească 
cu cei din ţară, în fruntea lor stând marele admirator al lui Călinescu şi al lui Iosif C. 
Drăgan, Eugen Barbu, dându-ni-se încăodată dovada că poate fi cumpărată cu bani, 
conştiinţa atât a unor exilați cât şi a unora din ţară. 


Să-l lăsăm pe dl. Drăgan să se regăsească şi să se amplifice alături de cel ce a avut 
sentimentul participării la istorie şi a trăit cu conştiinta misiunii ce o avea de 
îndeplinit, şi să ne oprim la al doilea articol semnat tot de acest domn, întitulat 
Precuvântare, datat cu Roma, 14 Noiembrie 1979. În câteva rânduri autorul se 
exprimă pe acelaşi ton paranoic, 


bine cunoscut din lucrările sale privind Tracismul poporului român, de data aceasta 
consideră că prezintă Lumii o istorie a literaturii române scrisă cu competenţă şi 
strălucire, pe care la sfârşit o caracterizează astfel: “În felul acesta punând în 
circulaţie o sinteză a culturii româneşti, suntem convinşi că vom satisface via dorinţă 
a cititorilor de pretutindeni de a avea la îndemână unul din principalele monumente 
ale spiritualității "Latinilor de la Dunăre" ” reamintindu-ne că ne-a vorbit preşedintele 
Fundaţiei Europene Drăgan. 


Dacă în primul articol, puneam la îndoială că eminentul conferenţiar ar fi citit cartea 
lui G. Călinescu pe care o lăudă cu atâta patos, de data aceasta prezenţa negrului nu 
mai poate fi negată, ea se manifestă prin citarea unor oameni de cultură europeană din 
amestecarea cărora face un ghiveci, mai mult decât discutabil, dar noi suntem siguri 
că dl. Drăgan nu a auzit până atunci de ei încât a le pronunţa corect numele a fost 
nevoie să le repete înaintea oglinzii. Desigur este dezavantajul celui ce iscăleşte 
pagini scrise de un negru, deoarece acesta ades poate să nu se autocenzureze, cum se 
cuvine, şi să facă afirmaţii necontrolate de tipul celor ce încarcă studiile despre traci 
ale onorabilului domn Drăgan. 


Comparaţia “prin fineţe, putere de sinteză şi evocare cu marii teoreticieni şi istorici 
literari ai Occidentului de la Sainte-Beuve la Benedetto Croce, de la Ortega y Gasset 
la Gaetan Picon” este total străină activităţii lui Călinescu, dar ea ţine să demonstreze 
pragul de pregătire a celui ce scrie şi poate să pună pe hârtie tot ce-i trece prin minte. 
De totului riscantă este ideea şi tot odată compromiţătoare privind pe Călinescu în 
calitatea sa de creator de şcoală în literele româneşti ca şi Titu Maiorescu, ceea ce 
înseamnă că îți permiţi să alături de junimiştii Alexandri, Eminescu, Slavici, Creangă 
pe călinescienii rătaciți de astăzi, care de mult au devenit cioclii culturii româneşti. 


Până la urmă autorul adevărat face o tumbă şi scoate limba celui ce se chiamă unul 
din dacologii noştri, vorbind de principalul monument al spiritualității latinilor de la 
Dunăre, ceea ce ar constitui în mediul respectiv cel puţin o defecțiune, de altfel şi 
Călinescu ne aduce aminte că pe Columna lui Traian suntem daci în lanţuri, ceea ce 
nu rimează cu spiritualitatea “latinilor de la Dunăre”. 


Dar cum se revine iar la înlăturarea lui G. Călinescu de la catedră va trebui să 
lămuresc acest aspect ce se cere bine analizat. Să începem cu enumerarea posturilor 
ocupate de Călinescu sub regimul comunist încă de la intrarea ruşilor în România 
când se susține că la Națiunea istoricul literar a făcut o politică democrată. Deci, să 
reținem că în timp ce majoritatea intelectualilor români erau daţi afară din slujbele 
lor, în 1945 G. Călinescu era numit şef al catedrei de literatură română modernă din 
Bucureşti iar din 1949 devine academician, director al Institutului de istorie literară şi 
folclor al Academiei. Deci e copleșit de titluri iar din 1946 de la primele alegeri a fost 
deputat funcție păstrată până la moarte, ori nu se va spune că distincția 1-a fost oferită 
datorită activităţii sale democrat-liberale. Pentru a înţelege respectiva înlăturare de la 
catedră, va trebui să ne reamintim că regimul comunist cu oamenii săi erau foarte 
sensibili la funcţionarea bună a învăţământului, în primul rând profesorul să-şi ţină 


cursul la orele indicate, atât ei cât şi studenţii erau ţinuţi sub tutela unei discipline mai 
mult decât severe. În acest cadru orice abatere de la programa analitică punea pe 
profesor într'o lumină extrem de proastă, era prima condiţie de punere pe liber, mai 
ales dacă nu erai omul regimului, cu aceştia se ducea o muncă de lămurire ce nu 
permitea niciun compromis. Ori în această perioadă de riguros stalinism, G. 
Călinescu nu venea regulat la cursuri sub diferite pretexe bine întemeiate, şi în 
condiţiile date cursurile universitare nu se deosebeau de cele liceale, prin prezenţa 
pretinsă la cursuri atât a profesorilor cât şi a studenţilor. Sub comunişti în acea 
perioadă, atribuţiile unui profesor universitar nu se deosebeau formal de ale celui de 
liceu, din această cauză nu mai făcea plăcerea de altădată în care un şef de catedră îşi 
anunţa cursul pe care vroia el, să-l ţină. Toate aceste momente deşi profesorul ar fi 
vroit să-şi menţină catedra şi ca un mijloc de acumulare de salarii, s'au dus discuţii cu 
G. Călinescu, sigur li s'a pus la dizpoziţie şi o mărire de salariu, în orice caz nu a fost 
dat afară de la catedră cum sugerează dl. Drăgan ci de comun acord s'a ajuns la 
concluzia că în interesul tuturora, G. Călinescu va părăsi catedra, urmând să-şi dedice 
munca Institului de istorie literară şi folclor al Academiei, în 1952 scoate periodicul 
“Studii şi cercetări de istorie literară şi folclor”, în 1955 publică în Contemporanul 
Cronica oprimismului după ce înainte de război publicase în Adevărul şi Jurnalul 
literar Cronica mizantropului iscălind cu Al sau Aristarc. Face călătorii în Uniunea 
sovietică şi în China, în ultimi ani ai vieţii revine la Facultatea de filologie ca 
profesor onorific, ţinând câte o prelegere în fiecare Sâmbăţă despre Eminescu şi Ion 
Creangă. 


Unde vede dl. Drăgan o înlăturare de la catedră, când Călinescu poate să-şi continue 
activitatea mai cu succes ca înainte, sub tutela aceluiaşi regim comunist pe care 
academicianul îl slujeşte cu aceeaşi fidelitate. Că prin părăsirea catedrei, 
învăţământul universitar a răsuflat uşurat asta e o altă problemă, dar cu atât mai mult 
va suferi Academia înştiinţată de spectacolele organizate în Institutul ei, cu recuzite şi 
costume împrumutate de la teatrul naţional. Subiectele aparţineau lui Călinescu şi 
fiecare îşi juca rolul după comanda lui, cel mai oropsit era bietul Papadima care în 
costumul său de epocă luase înfăţişarea cavalerului tristei figuri numit încă de 
Cervantes, Don Quijote, ingeniosul. leşit din temniţele comuniste era bucuros că 
maestrul îl angajase, încât înghiţea tot ce i se cerea, inclusiv umilinţa de a juca un rol 
în piesa inventată ad-hoc de marele lui şef. Desigur, responsabilii de la Academie, 
vroiau să afle ce altceva se mai întâmplă în Institutul de istorie literară şi folclor, şi de 
câte ori venea Călinescu la Academie, urma acelaşi circ: întrebat dacă-şi împlineşte 
planul ce îi este impus pe linie de cercetare, în loc de orice răspuns “marele istoric 
literar” dădea replici anapoda, începea pur şi simplu să confabuleze, apelând la 
talentele sale de bufon, încât ceilalţi erau bucuroşi, în cele din urmă, să scape de el. 
Cum bine se ştie, Călinescu era sprijinit de cei ce se aflau sus de tot, de unde se 
explică faptul că el nu avea timp să se împiedece de un plan de muncă al Institului, îşi 
făcea, pur şi simplu, în văzul tuturor, de cap. Din păcate, cel ce ar fi putut să mai 
spună câteceva despre viaţa dusă alături de bufonul literaturii române, G. Călinescu, 
Ovidiu Papadima, deşi a trăit mulți ani după moartea profesorului, a ajuns chiar şi în 
anii de libertate, de după Dec. 1989, să cânte în corul acelora care se lăudau că sunt 


elevii acestui G. Călinescu, probabil pe lângă mândria sa personală, vedea în 
Călinescu pe binefăcătorul său, când nimeni nu-i întindea o mână de ajutor, Călinescu 
a făcut-o, deci ultimul martor a preferat să tacă pentru totdeauna. 


lată faţa adevărată a zisei înlăturări de la catedră a lui G. Călinescu. 


De altfel, seriozitatea cu care conducea marele istoric secţia folclorică ce-i sta sub 
directă juridicţie ne-o relatează Şerban Cioculescu proaspăt ieşit din temniţele 
comuniste. Lipsit de orice mijloace de existenţă, îl caută pe acelaşi Călinescu 
rugându-l să-l angajeze în institutul său. După un scurt răgaz îi spune că o să-i dea un 
post la secția de folclor. Dar când Cioculescu îi declară că n'a lucrat niciodată în acest 
domeniu, marele critic îl asigură că tocmai asta va fi interesant şi va constitui 
valoarea studiilor sale, o să-i asigure marea originalitate. Convins că îşi bate joc de el, 
Ş. Cioculescu, însfârşit, părăseşte Institul aşa cum a venit, dar noi suntem siguri că 
aceasta era metoda de lucru a marelui nostru“erudit”. 


Pentru a termina acest capitol, nu ne miră că după Istoria literaturi române de la 
origini până în prezent de G. Călinescu, editura Nagard împreună cu Iosif Drăgan 
preşedintele Fundaţiei Europene Drăgan, se pregăteau să publice Dacia preromană de 
N. Densuşianu, combătută ca neştiinţifiică, bogată în descrieri născute din pură 
imaginaţie, chiar de V. Pârvan. 


De altfel publicarea în engleză a Istoriei literare a lui G. Călinescu nu s'a realizat, de 
unde chiar şi dna Buşulenga, ortaca dlui Drăgan, şi-a putut da seama că respectivul 
nu se avântă într'o afacere, din care nu e sigur că nu va scoate profituri rentabile. 


Merită să ne oprim la prezentarea laudativă intitulată “O ctitorie culturală” semnată 
de Dan Zamfirescu, cu o introducere, cu adevărat, trombonistă: “Reluând în ediţie 
anastatică monumentala Istorie a literaturii române, de la origini până în prezent, 
Fundaţia Europeană Drăgan îşi afirmă într'un mod spectaculos prezenţa în climatul 
spiritual al continentului, căreia cultura română şi cunoştiinţele despre istoria 
poporului român şi locul ei în istoria europeană îi datoresc în ultimii ani foarte mult”. 


O frază lungă cât cursul Dunării albastre din Valsul lui J. Strauss, dar fără nicio 
acoperire, totul sună a gol, chiar omagiile corespund unor falsete scoase cu gura larg 
deschisă de un Guliver gata să înghită pe piticii din jurul lui, adică e vorba de acest 
Dan Zamfirescu către muritorii nu cei de rând, ci hrăniţi cu ambrozie cerească, dată 
însă pe cartela ce o eliberează numai bogătaşul de la Milano. Şi continuă în acelaşi 
ritm de coadă de mătură dansantă, copiind monotonia unor laude mereu aceleaşi, 
adică mitologizante: “Acest român european care exprimă în tot ce face o anumită 
etapă nouă din afirmarea universală a “românescului”, a înţeles tocmai ca european în 
ce măsură neamul căruia aparține şi cultura ce l-a plămadit sufleteşte pot fi adevărate 
liante ale acelei Europe unitare, dar nu uniforme, ce şi-a găsit recent o afirmare de 
rezonanţă mondială în politica României.” 


Raportarea politică e transparentă de ea aparţine şi unul şi celălalt, afirmarea cu o 
rezonanță mondială, şi-a descoperit-o în serviciile duse neamului său, o parte, din 
inalienabilă misiunea ce şi-a asumat-o în cartea pe care o pune “În serviciul Europei”, 
plină de profetism scrisă de Iosif Drăgan, cu măsura minţii sale de excepţie şi a 
energiei ctitoriceşti ce-l animă. Să se observe că patriotismul europeanului român 
izvorăşte din misiunea lui de a-şi servi ţara condusă politic atât de înţelept. Apel ce 
autorul îl repetă tuturor românilor, să urmeze exemplul lui Iosif C. Drăgan, care le 
pune la dispoziţie o operă ce nu se consultă la bibliotecă ci se trăieşte cu ea zi, de zi. 


Aluziile se fac de totului mascat, dar ele există mai ales pentru cei ce se pricepe să le 
descifreze. Oricum imaginea acelui român european ţine de rădăcinile unei lumi noi 
ce nu poate fi decât comunistă: “Editorul acestei mari cărți o înfăşişează în 
"predoslovia" sa ctitoricească ca un act conştient de europeism cultural, cu mândria 
românului european ce ştie că oferă lumii un “dar”, darul prin care se vor putea 
cunoaşte frumuseţile unei literaturi şi sufletul unui popor care începe să se afirme ca 
unul din făuritorii unei umanităţi noi. Cu faţa către ai săi Iosif Constantin Drăgan 
scrie în acelaşi timp privind în zare spre univers, spre conştient că prin fapta sa abia, 
Călinescu intră într'o zodie nouă şi literatura română capătă aripi.” 


Autorul aiurează pur şi simplu numai că atare rătăciri au început să otrăvească 
sufletul intelectualui român, ne aflăm în plin protocronism, noi cei ce descindem din 
Tracii pe care, Drăgan şi negrii lui, au pus acest neam deasupra Grecilor, întreaga 
cultură elenă nu e decât un caz de furt între popoare, ori cu astfel de pretenţii ajungi 
să crezi în cel mai cras protocronism al cărui propovăduitor Edgar Papu se află şi el 
printre cei ce-l preaslăveau pe unicul lugojean. Desigur unui atare trecut strălucit, 
protocronismul prin politica României, fapta lui Drăgan, ridică pe G. Călinescu într'o 
zodie nouă şi literatura română capătă aripi. Deschis recunosc, rar mi-a fost dat să 
citesc atâtea nemernicii adunate pe nici o jumătate de pagină. Cu ce rost minţea acest 
literat, lipsit, de cel mai elementar bun simţ? 


Acum după ce a fost elogiat Iosif Drăgan, aş zice peste orice limite, autorul îşi 
aminteşte că trebuie să se ocupe şi de obiectul marei sărbătorire şi de pe acum o scriu 
aproape cu fiecare rând mai adaugă o gogomănie, încântat că a mai săvârşit o 
înfloritură, pe care el o consideră o figură de stil genială, de fapt bună să hrăneşti 
ploşniţele hămesite cu ea, dacă 

n'ar simţi că otrava din rânza ei, le omoară. 


La întrebarea de unde-i vine magia, farmecul cărţii din tot ce a scris Călinescu, el 
răspunde: “Este, înainte de toate cea mai fantastică antologie a literaturii române, 
vehiculează cele mai frumoase mostre, cele mai bine alese texte prin care se poate 
pătrunde dintr’o dată în universul literar românesc. Şi pentru că este o colecţie de 
destine, de creatori, un veritabil Plutarh literar, unic în literatura genului, fiindcă nici 
Sainte-Beuve şi nici de Sanctis, cu atât mai puţin Lanson nu au făurit asemenea 
“lumi” de creatori ... . Abia în al treilea rând vin judecăţile şi analizele marelui erudit, 


fantasticul cunoscător al literaturii universale cum nu a fost niciunul din predecesorii 
săi, fiindcă niciunul din istoria 

literaturilor naţionale admirate şi date ca exemplu, nu a cunoscut toate literaturile 
europene principale şi câteva dintre marile extraeuropene, ca românul G. Călinescu.” 


În paragraful de mai sus, înclinația de a hiperboliza până la exagerare excesivă, ca din 
întâmplare literatul Dan Zamfirescu defineşte câteva caracteristici adevărate ale 
exegezei literare călinesciene, în primul rând prezente în istoria literaturii române, şi 
anume când vorbeşte de fantastica antologie a literaturii române, se înţelege, a lui G. 
Călinescu, căci aşa cum arată P. Șeicaru acest lucru e adevărat dar nu mai dacă luăm 
în sens pejorativ cuvântul fantastic. Mai departe, susţine că nici Sainte-Beuve şi nici 
de Sanctis nu au creat ca un veritabil Plutarh “lumi” de creatori cum a făcut-o G. 
Călinescu. Lucrul, este în bună parte adevărat, dar sarcina istoricului de literatură este 
să explice calităţile unei opere artistice nu să creeze “lumi” de creatori, în schimb un 
veritabil Plutarh care inventează lumi noi prin imaginaţia sa nu este un critic literar ci 
prezinţă înclinații de romancier, gen în care poate fi încadrat şi Plutarhul elen, în 
versiunea românească Călinescu. Cum am spus înclinația spre grandios, l-a 
determinat pe Dan Zamfirescu, să recunoască darul de a da viaţă unor “lumi” de 
creatori, ceea ce este specific, aşa cum a arătat D. Popovici romancierului şi nu 
istoricului literar. Deci fără să vreie panegiristul lui Iosif Drăgan a exprimat două 
adevăruri despre Călinescu dar care îl depărtează flagrant de destinul istoricului 
literar, ele aparțin romancierului. În rest, toate sunt lucruri contestate de mult. În 
zadar Călinescu a recurs la un tom atât de urieşesc, adevărații cunoscători nu s'au 
lăsat înşelaţi şi au arătat că aşazisa erudiție călinesciană de la prima probă, 
demonstrează că majoritatea informaţiilor sale nu sunt luate din surse directe, deci 
erudiția sa e propriuzis o pseudo-erudiție. Acelaşi lucru se poate spune şi de 
cunoştinţele sale din literaturile principale europene şi ale încă a câtorva 
extraeuropene, şi ne pare rău că dl. Dan Zamfirescu ne dă impresia că l-a citit, exact 
ca Iosif Drăgan, destul de recent pe G. Călinescu de unde arată atâtea lacune, 
ruşinoase pentru el, referitoare de pildă la cea despre unica erudiție a lui G. 
Călinescu. 


Încheierea este hilară şi ne întrebăm dacă înghiţitorul de săbii care e Dan Zamfirescu 
înțelegându-se că lama ascuţită de Toledo ar fi cuvintele lui hazardate, lipsite de sens, 
nu şi-a astupat urechile pentru a nu auzi râsetele celor mai lucizi şi mai modeşti în 
împărțirea epitetelor, ar fi al căror obiect chiar domnia sa. De altfel acest procedeu e 
jocul de-a baba oarba, nu costă nimica şi ca un perpetum mobile se învârte la infinit şi 
nu ne mai miră dacă întreg textul nu-i decât o flaşnetă şi aceea stricată. Totuşi sunetul 
hodorogit, doare fiindcă metalul clopotelor cele nevăzute îşi lovesc inima care 
lăcrămează. Întreg caruselul minciunii, liber inventate, a atins un apogeu nebănuit. 
Să-l ascultăm, rostindu-se:“ Această carte, chintesenţă a frumuseţilor literare şi 
oglindă a sufletului unui popor azi de interes universal este pusă în mâna 
cunoscătorilor limbii române de pretutindeni de către Fundaţia Europeană Drăgan. 
Este un serviciu făcut nu numai Europei, aş zice este un serviciu făcut lumii. 
Consecințele în timp ale acestei apariţii sunt incalculabile. Iar pentru noi, care ştim ce 


a însemnat lupta pentru reeditarea lui Călinescu, alături de o Biblie a lui Şerban “de la 

1688, va exista această "Biblie a lui Drăgan”. 


Culmea e dură, mai ales pentru cei ce privesc la ea şi repetă unele frânturi de gânduri: 
“Editarea Istoriei literare a lui Călinescu este un serviciu făcut lumii ... reeditatea lui 
Călinescu alături de o Biblie a lui Şerban de la 1688, de-acum ştim că va exista şi 
această "Biblie a lui Drăgan".” 


De ce oare românului îi place să exagereze de îngheaţă şi pietrele în tăuri, iar unui 
individ ca losif Constantin Drăgan îi plac laudele şi cu cât ele sunt mai mari şi 
minciunile mai gogonate, le gustă cu şi mai mare voluptate. 


Am mai poposi la articolul “Minuni în vremea noastră”, şi asta fiindcă e semnat de 
venerebilul Şerban Cioculescu şi aşi sublinia, mai mult decât o curiozitate, că cel ce 
elogia în acei ani, n'a avut întotdeauna aceleaşi păreri excelente despre 
“monumentala Istorie a literaturii române de la origini până în prezent”. 


Pe vremuri, îmi poveşte tata, cei doi, Vladimir Streinu (pseud. lui Nicolae Iordache) 
şi Şerban Cioculescu erau nelipsiţi la seminariile lui Mihalache Dragomirescu unde 
se distrau punându-i întrebări încuietoare profesorului atât de naiv şi bun la suflet 
încât nu-şi putea închipui că un student ar putea să-şi râdă de magistrul său, din 
această cauză depunea mari eforturi să-i lămurească pe cei doi, în probleme ce ei 
refuzau să le considere accesibile minţii omeneşti. 


Au rămas prieteni de-o viaţă, oarecum temperamental deosebiti: Vladimir era înclinat 
spre exegeza clară literară, cu tentă clasică, îndemnând la echilibru şi împăcare 
ideativă, poseda un stil de o eleganţă deosebită, influenţă directă a limbii franceze pe 
care fiind profesor o cunoştea foarte bine şi ca atitudine literară mai ales de fiinţare 
specifică, vorbele lui erau pronunţate cu modulaţii de totului pline, parcă pregătite 
pentru un discurs festiv, aveau armoniile celor cioplite în marmura de Carrara din 
care ieşea la lumină Venera din Milo. 


Preferinţele lui Şerban mergeau spre studiul legilor criticii literare pe care vroia să o 
transforme într'o adevarată ştiinţă a literaturii, transmitere inconştientă din 
fundamentalele preocupări ale fostului său profesor de literatură. Eu citind cândva că 
pe el nu-l putea mişca versul lui Al. Vlahuţă: “Nu de moarte mă cutremur, ci de 
veşnicia ei” l-am declarat lipsit de sensibilitate poetică şi se pare că aveam dreptate, 
nu l-am văzut ocupându-se de lirica unui poet tânăr, o viaţă întreagă pasiunea lui a 
fost Caragiale de care nu mai sensibil nu se poate susţine că a fost, cel puţin în 
operele sale, dar chiar în viaţa lui de toate zilele, avea accese de sentimentalism ieftin, 
ceea ce nu se poate confunda cu o sensibilitate poetică, de pildă. $. Cioculescu a fost 
şi un temut critic, fără să se remarce nici în acest domeniu în mod deosebit. 


Au făcut amândoi un stagiu prin temutele închisori comuniste, şi mai târziu, după 
zeci de ani au putut vizita însfârşit Parisul, care nu mai era cel de odinioară, totuşi au 


avut satisfacția revederii cu poezia lui G. Apollinaire, atunci când au trecut Sena şi-au 
reamintit legat de tinereţea lor, poemul “Sous le pont Mirabeau” pe care l-au recitat 
cu multă participaţie descoperind un colţ de Paris, numai al lor, cel de altădată. 


Desigur primul a dispărut, Vladimir Streinu, clasicul, nu numai în forma cuvintelor 
pe care le recita cu rafinamentul unui senior al literelor franceze, dar şi în trăsăturile 
impecabile ale chipului său, fără vreun cusur, acelaşi în toate, parcă ar fi fost realizat 
de pictorul David, fie că era întrebat de poezie fie de proză, îi împărtăşea ceva din 
noblețea firii sale. 


Şerban rămas singur, poate şi din cauză că se simţea înlăturat de noua generaţie, 
încercă să se acomodeze noului curent, chiar şi atunci când nu arăta prea încântat de 
ceea ce face. Într’un astfel de moment de slăbiciune impardonabilă, probabil, a scris 
schiţa, “Minuni în vremea noastră”, în care e vorba de un dialog între Eudoxiu şi 
învăţăcelul său, amândoi se declară satisfâcuţi că la sfârşitul anului 1980 a apărut a 2- 
a ediţie a monumentalei Istorii a literaturii române de la origini până în prezent de G. 
Călinescu, în condiţii tehnice deosebite în Fundaţia Europeană Drăgan, editura 
Nagard, Madrid, Roma, Pelham NY., 1980. 


Se aminteşte Precuvântarea de la pagina 3, semnată de prof. I .C. Drăgan şi omagiul 
conceput de Alice Vera Călinescu. Întrebat de învaţăcel cum a obţinut cartea înainte 
de a apărea în librării, Eudoxiu îi răspunde că a primit-o prin bunăvoința confratelui 
Traian Filip, cunoscutul romancier, concetăţean cu editorul adică lugojan, grijuliu 
aşezată în “etui-ul” ei de carton. La fel a primit o serie de splendide cărți din partea 
lui Iosif Constantin Drăgan, din care am reţinut: “Noi, Tracii. Istoria multimilionară a 
neamului românesc, ediția Il-a revăzută şi adăogită, Roma 1980, splendid tipărită şi 
ilustrată. 


Alături de această lucrare se mai găseşte “Omagiu lui Iosif Constantin Drăgan” vol.3, 
Editrice Nagard 1980, în care semnează: Eugen Barbu, Luminiţa Beiu-Paladi, 
Neculai Chirică, Florica Dumitrescu, Mircea Filip, Caius Frânţescu, Mihail C. 
Gheorghiu, Valeriu Gorunescu, Victor Isac, Ion Isaiu, M. Malița şi A.M. Sandi, 
Felicia Marinca, Marin Mincu, Emanoil Munteanu, Manole Neagoe, Petre Pascu, 
Dan Popescu, Ecaterina Săndulescu, Horia Stancu, Ghizela Suliţeanu, Dan Tărchilă, 
Gabriel Țepelea, Vasile Vetişanu şi Romulus Vulcănescu. 


Din cele anterioare aflăm că şi cei din ţară, cum ne informează chiar Cioculescu, au 
primit în fascicole Istoria literaturii române de G. Călinescu, ne-o aduce la cunoştinţă 
atunci când îi cere să se comporte civilizat cu ea: “Cartea are coperţile ei de pânză, 
dar restul e încă nebroşat, deoarece se va completa cu adaosele lui G. Călinescu, 
apărute în Revista Institului său de istorie literară şi folclor. Învăţăcelul: Am învăţat 
de la dv. cum trebuie mânuită o carte de preţ. Şi asta e una - fără doar şi poate, cum 
spunea Perpessicius. Îmi daţi voie să mă uit? Eudoxius: - Încet, încet, fără grabă şi în 
bună ordine, să nu încurci colile detaşate care-şi aşteaptă legătorul ...”. 


Aflam deci, că dl. Drăgan a lăsat paginile cărții nelegate, a împărţit-o tuturora în 
fascicole, pe motiv că ar urma să le fie adăogate unele completări făcute de istoric 
ulterior ceea ce pentru noi este de neacceptat. Editura Nagard era datoare să reediteze 
Istoria literaturii române de G. Călinescu în forma ei princeps, urmând să se adaoge 
completările ce puteau rămâne sub forma de fascicole. Adevărul gol-goluţ e numai 
unul: s'a refuzat legarea cărții fiindcă respectivul cost l-ar fi obligat pe capitalistul 
nostru să pună bani din propriul buzunar, ceea ce el nu vroia, patriotismul dlui 
Drăgan se rezumă la vorbe goale, oprindu-se la eventualele sacrificii băneşti, de unde 
devin ştirbe toate laudele fără sens ce i s'au adus. DI. Drăgan a lăsat pe umerii 
cititorilor sarcina să lege o carte atât de voluminoasă, deci s'a eschivat de la 
elementare atribuţii ce le are un editor cât de cât cinstit. 


După atâtea aghioase ce i s'au adus, intelectualii români, partizanii lui losif Drăgan, 
au înghiţit în sec amintindu-și zicala din bătrâni care spune, calul primit în dar nu se 
caută în gură. Dar eu, cumpărând această carte după recomandările editurii Nagard 
din Milano, ca stabilit în Germania, mă pot plânge că am fost înşelat de dl. Drăgan 
punându-mi-se la dispoziţie o ediție numai pe jumătate încheiată căci broşarea cărţii 
ține de tipărirea integrală a unei lucrări. Nu ar fi fost cazul să mi se aducă la 
cunoştinţă că voi primi acest tom în fascicole şi să nu fiu pus în faţă unui fapt împlinit 
cu care poate nu aş fi fost de acord, dacă o ştiam din timp. lată de ce fapta dlui I .C. 
Drăgan nu merită nici cea mai elementară recunoştiință din partea noastră. El, marele 
milionar, regele yachturilor de pe Mediterană şi-a bătut joc de sărăcia neamului său. 


În continuare, Eudoxiu-Şerban Cioculescu recunoaşte că nu e de acord în toate cu 
acest personaj (alias Iosif Drăgan) mai ales atunci când trâmbiţează Urbi et Orbi 
tracismul nostru dar nu poate să nu-i admire activitatea, cheltuiala de energie şi de 
bani puse în serviciul culturii naționale. 


Mai aminteşte că în volumul omagial dedicat lui Drăgan, Petre Pascu a publicat trei 
poezii din ele citează Rondelul largurilor, şi menționează că probabil, i-ar fi plăcut şi 
lui Macedonski. Cioculescu greşeşte când îl consideră tot lugojan, fiind dintr'un sat 
de lângă Arad, despre care localnicii susţin că nu are nicio contigenţă cu Banatul deci 
nici cu Lugojul, unul din cele mai specifice aşezări bănăţene. 


La sfârşit are cuvântul tot Eudoxiu, maestrul înţelept, cuprins de nebunia 
momentului: “Chiar aşa! Şi acum să strâng la un loc preţioasa carte primită, în 
aşteptarea ultimelor coli. Nu pune mâna! Asta-i treaba mea.” 


Ne întoarcem la începutul dialogului când Învăţăcelul îl surprinde în flagrant delict de 
inspiraţie, privindu-l la birou, peste umăr: “Atacaţi aşadar problema miracolelor sau 
vă întoarceţi la Grigore Alexandrescu.” Nici una nici alta, stau cu cotul pe o carte 
mare legată în maro: noua ediţie a istoriei literare a lui G. Călinescu.” 


Sfârşitul ni-l prezintă îndrăgostit de cartea pe care o are în faţă, şi faptul că îi strânge 
fascicolele ne aminteşte de crima lui Silvestre Bonnard, eroul lui Anatole France care 


şi-a însuşit un manuscris preţios, de care nu se putea despărţi, din zestrea hotărâtă s’o 
lase fiicei sale adoptive. Arătând o dragoste atât de ideală faţă de cartea-manuscris a 
lui G. Călinescu fără să-şi dea seama, mai mult ca toți cei prezenţi, Ş. Cioculescu l-a 
elogiat cu inima, pe fostul său coleg şi rival într'ale scrisului: G. Călinescu. 


Comentarul meu se termină aici, mărturisind că pentru mine tot ce s'a întâmplat cu 
ocazia celei de a doua reeditari a Istoriei literaturii române de la origini până în 
prezent de G. Călinescu, aducându-se nemeritate laude atât istoricului literar cât şi 
editorului în aceeaşi măsură, mai mult decât exagerate, a constituit o lamentabilă 
farsă, dureroasă mascaradă a culturii româneşti, poate atunci s'au înregistrat cele mai 
negre zile din viața noastră spirituală, când s'a vândut adevărul pe arginţii celor mai 
ieftine minciuni, frumuseţea a luat înfăţişarea urâtului din oglinda nopţii veşnice, iar 
binele nu s'a mai putut desluşi datorită înmulțirii faptelor rele, când “marii patrioți” 
au început să joace la comanda celor mai străluciți impostori. Ne punem legitim 
întrebarea dacă nu în acel an blestemat, 1980, a început să se manifeste pregnant 
decăderea literaturii româneşti, aşa cum îl vedem continuându-se şi astăzi, acest jalnic 
fenomen. 


Recunoaştem, că am descris de aproape evenimentele fără să fim în stare să dăm un 
răspuns decisiv în această problemă atât de spinoasă sigur, cartea fantezistă “Istoria 
literaturii române de la origini până în prezent” de G. Călinescu a fost cinstită, aşa 
cum îi impunea măsura ei intelectuală, de editorul său Iosif Constantin Drăgan, 
preşedintele aşazisei Fundaţii europene Drăgan, un tracolog de proporţii, ele înşile, 
mai mult decât fanteziste. Deci cum s'ar apune întâlnirea dintre ultimul şi cartea lui 
G. Călinescu n'a fost chiar întâmplătoare. 


Am mai menţiona că autorul a refuzat să răspundă articolului “O falsă istorie literară” 
semnat în 1941de Pamfil Șeicaru, un om de vastă culturăinclusiv literară, pentru a fi 
elogiat peste ani de un om străin de literatură şi cultură românească, în persoana lui 
I.C. Drăgan, pe care l-au lăudat în mod slugarnic. 


De unde îi dăm dreptate marelui ziarist, scriitor şi istoric, Pamfil Șeicaru, atunci când 
susținea, bazat pe cele scrise de G. Călinescu în Pseudo-istoria lui literară că acesta 
prin respectiva lui lucrare îşi asigurase un loc în viitorul regim al lui Ana Pauker şi 
Vasile Luca, şi i-am neîndreptăţi pe urmaşii lor la domnie, Gh. Gheorghiu-Dej şi mai 
ales N. Ceauşescu, nu mai după aprobarea acestuia a fost posibilă reeditarea Istoriei 
literaturii românesti de G. Călinescu, de către prietenul său bun, I.C. Drăgan. 


Auspiciile sub care a avut loc apariţia în fascicole a respectivei cărți la Milano 
vorbesc de la sine fără să fie nevoie de vreun comentar, în orice caz leagă şi pe mai 
departe destinul cărții lui Călinescu de soarta regimului comunist! Aşa cum s'a 
întâmplat şi cu unele romane călinesciene. 


lar semnalăm că Pamfil Șeicaru a avut dreptate atunci când a subliniat tendința 
Istoriei lui Călinescu antinaţionalistă, ierarhia sa valorică se făcea după meritele 


politice ale autorilor, în orice caz cei ce-şi arătau dragostea pentru ţară erau sau evitaţi 
sau în evidentă scădere a valorii lor estetice. La asta se reduceau judecăţile estetice 
ale “marelui critic”, pretractările sale estetice constituiau măşti sub care se ascundeau 
preferinţe politice, antinaționaliste, ori păreri personale prin care literatul îşi ducea 
până la capăt unele răfuieli, de unde subiectivismul impresionist şi fantezist al întregii 
sale critici. 


